c: text/html

text:
Ku wa gatandatu, 22 Kamena 2013 – Icyumweru cya 11 gisanzwe, C,2013
Padiri Alexandre UWIZEYE
Mbere na mbere nimuharanire Ingoma y’Imana n’ubutungane bwayo (Mt 6, 24-34)
Bavandimwe, dukomeze twemerere Yezu atwigishe. Uyu munsi aradushishikriza kudahangayika. Abavuga isengesho rya « Dawe uri mu ijuru », nta kindi kigomba kubahangayikisha uretse ko Ingoma yayo yogera hose, icyo ishaka kigakorwa mu nsi.
-
Hitamo uwo uzayoboka
Muribuka wa musaza wigiye kubatizwa ari mukuru ndetse yarakutse amenyo, afite ibihanga adashobora kuvuga neza. Igihe cyo kubatizwa kigeze, padiri aramwegera aramubaza ati « Wanze Shitani ? » Undi arasubiza ati « Ndavanze ». N’ibyo iduhendesha ubwenge byose ? « Ndavanze ». Padiri aratangara ati « Genda uzabanze uvangure hanyuma ugaruke mbone kukubatiza ». Umukateshisti wamwigishije arahagoboka asobanurira Padiri ko ari ukubera ibihanga naho ubundi yanze Shitani n’ibyayo byose. Padiri noneho aramubatiza mu izina ry’Imana Data, na Mwana na Roho Mutagatifu.
Aho twe ntituvanga kandi dufite amenyo yose ?
Yezu aradushishikariza guhitamo. « Ntawe ushobora gukorera ba shebuja babiri : azanga umwe akunde undi, cyangwa azibanda kuri umwe asuzugure undi ». Ijambo « gukorera » buriya ntirisobanura neza igitekerezo cya Yezu. Kuko ushobora gukorera Leta, muri wikendi ugakorera umucuruzi muturanye. Ijambo rikoreshwa ni « kuba umucakara ». Ntawe ushobora kuba umucakara w’abantu babiri. Iyo wabaga uri umucakara w’umuntu igihe agushakiye hose yagombaga kukubona. Yezu arahera kuri urwo rugero atwumvisha ko ntawe ushobora kuba umwana w’Imana, uvuga isengesho rya « Dawe uri mu ijuru » ngo abe n’umucakara w’ibintu by’iyi si. Ni uguhitamo uwo twubakaho ubuzima bwacu. Ntakuba nka wa muntu uhiriye mu nzu ukubita imitwe hose. Umukristu aba afite icyerekezo. Aba azi uwo yemeye, uwo yakurikiye, uwo yubatseho.
Aha rero niho impungenge zivukira. Uzihambira ku Mana gusa igukemurire ibibazo byawe byose ? None se abakurambere ntibadushishikarizaga kubagarira yose kuko tuba tutazi irizera n’irizarumba ? Ndetse bakongeraho ko n’Imana ifashwa !
Yezu aradusaba gutera intambwe tuva mu myumvire y’abakurambere, tukemera Imana we ubwe yaje kutwigisha, akatwereka uburyo buboneye bwo kuyiyoboka. Iyo Mana « ifashwa » ntabwo ari se w’Umwami wacu Yezu Kristu.
-
Kwegukira Imana yonyine
Tugerageze gusobanukirwa n’amagambo ya Yezu udusaba kwegukira Imana yonyine. Iyo avuga indabo n’inyoni wagira ngo ariganirira nyamara harimo inyigisho ikomeye.
Ni nk’aho yatubwiye buri wese ati « Icy’ingenzi ku muntu ni ubuzima n’umubiri. Ubikesha nde ? Ibisigaye byo kurya n’imyambaro, byo ubikesha nde ?
None se inyoni zidahinga ntizisarure Imana ntizitunga ? Nkanswe abantu yaremye mu ishusho ryayo ! » Akongeraho ati « Kandi guhangayika ntacyo bimaze. N’aho mwahangayika mute,ubuzima bwanyu ntimushobora kubwongera. Nta na santimetero n’imwe mwakongera ku ndeshyo yanyu. Nyama Imana yambika indabo zo mu gasozi, murumva koko mebwe izabibagirwa ? »
Agasoza adushishikariza kutabunza imitima tuvuga ngo tuzarya iki ? Tuzanywa iki ? Tuzambara iki ? Abapagani no mu misengere yabo nibyo bashyira imbere. Abigishwa bavuga isengesho rya Dawe uri mu ijuru buri munsi, bo bashishikazwa n’ikintu kimwe gusa: ko Imana ibabera umwami, ibabera Umukiza, umukiro wayo ukabageraho, ukagera ku isi yose. Abigishwa bagaharanira mbere na mbere ubutungane bujyana no kuba abana b’Imana. Ntibaterwa impagarara n’iby’ejo hazaza.
Iyi nyigisho dukwiye kuyumva neza. Nta kuyitwara intambike.
-
Ese iyi nyigisho yari igenewe bande mbere na mbere ?
Nta gushidikanya yari igenewe abigishwa ba mbere babanaga na Yezu barasize ingo n’ibyabo byose. Babeshwagaho n’imfashanyo n’ababacumbikiraga. Luka atubwira abagore bafashaga Yezu n’abigishwa be. “Hari kandi n’abagore bamwe bari bakijijwe roho mbi n’izindi ndwara; barimo Mariya bise Madalena, wari wameneshejwemo roho mbi ndwi; hari na Yohana muka Shuza, umunyabintu wa Herodi, na Suzana n’abandi benshi babafashishaga ibintu bari bafite” (Lk 8,1-3)
Iyo mibereho yatunguraga bamwe mu bigishwa bagahangayika. Bati “Tuzakomeza kubaho gutya, umunsi twabuze utwakira, ubukene ntibuzatwica? Tuzatungwa n’iki? Mbese bibazaga cya kibazo abajene bibazaga hambere kuri Radiyo Rwanda ngo “Ejo nzamera nte?” Mu kubasubiza, Yezu arabasaba kwizera amaza y’Ingoma y’Imana.
-
Ikibazo si ubwinshi bw’ibintu utunze cyangwa ubuke bwabyo
Ntawakwememeza ko ikoraniro ryari rikennye. Ariko Yezu aracengera ibintu. Kuri we ikibazo si ugukira cyangwa gukena, kugira ibintu byinshi cyangwa bike. Ikibazo ni ugutwarwa n’inyota y’ibintu, ugahora wifuza gutunga byinshi kurushaho. Ngira ngo icyo gishuko na n’ubu kiriho. Umuntu ahugira mu gushaka bintu akibagirwa gutegereza amaza y’Ingoma y’Imana no kwiringira ubuntu bwayo duhamya mu isengesho rya “Dawe uri mu ijuru “ aho tugira tuti “Ifunguro ridutunga uriduhe none”. Ugasanga umukristu ntakijya mu Misa, nta gisenga ngo yabuze umwanya. Ngo aba yagiye gushaka imibereho. Mbese ni nk’aho imibereho Yezu atanga ntimushishikaje. Nyamara ni ukubara nabi kuko hari ibibazo ibintu by’isi bidakemura, hari aho bitagera. Bigaragara mu bihugu bikize ku bintu ariko byateye Imana umugongo aho abantu benshi bakunda kwiyahura babihiwe n’ubuzima. Ibintu baba babifite ariko babuze icy’ingenzi gitangwa no kubana n’Imana ku buntu bwayo.
-
Kubunza imitima
Yezu abigarukaho kenshi muri iyi vanjili y’uyu munsi: guhangayika, guhagarika umutima, guhihibikana, guterwa impagarara. Kuba inyoni n’indabo ntacyo bikora, ntabwo Yezu abiduhaho urugero. Icyo ashaka kutubwira kandi yibandaho ni ubuntu bw’Imana yita ku byo yaremye, by’umwihariko ku muntu. Kuva kera Imana yita ku muntu. Adamu na Eva bamaze gucumura babonye bambaye ubusa, badodekanya amababi y’umutini maze barayacocera. Imana yaraje ibabonye ibagirira impuhwe, ikanira Muntu n’umugore we impu irazibambika baraberwa (Intg 3, 21). Yezu ntadushishikariza ubunebwe, kudakora cyangwa kureka urugamba rwo kurwanya ubukene. Mutagatifu Benedigito yabuvuze neza ati “Senga kandi ukore”. Isengesho niryo ribanza kuko Imana ari yo ifite umwanya w’ibanze mu buzima bw’umukristu, umurimo ugakurikiraho. Na Yezu yari umukozi, yari umubaji. Arabwira abafite inyota y’ubutungane, abafite inyota yo kubaho nk’uko Imana Umubyeyi ibibategerejeho uko bagomba kwitwara. Kwegukira Imana bizabafasha no mu byemezo bafata mu buzima bwa buri munsi.
Roho w’Imana adufashe kubona ibyiza Imana yadukoreye mu mateka y’ubuzima bwacu. Nk’umuririmbyi wa Zabuli tumuririmbe tuti “Uhoraho nzakwitura iki ibyiza byose wampaye!” kandi turusheho kumwizera.
A. Uwizeye

robotstxt: allowed

filter: keep


text:
Ivanjili ya Mutagatifu Yohani 18,33b-37
Yezu ageze imbere ya Pilato, aramubaza ati “Mbese ni wowe mwami w’Abayahudi koko?” Yezu aramusubiza ati “Ibyo ubivuze ku bwawe, cyangwa se ni abandi babikumbwiyeho?” Pilato arasubiza ati “Aho ntugira ngo nanjye ndi Umuyahudi? Bene wanyu n’abatware b’abaherezabitambo ni bo bakunzaniye; wakoze iki?” Yezu arasubiza ati “Ingoma yanjye si iyo kuri iyi si; iyo ingoma yanjye iza kuba iyo kuri iyi si, abantu banjye baba bandwanyeho kugira ngo ntagabizwa Abayahudi. None rero Ingoma yanjye si iy’ino aha.” Nuko Pilato aramubaza ati “Noneho rero uri umwami?” Yezu aramusubiza ati “Urabyivugiye: ndi umwami! Cyakora icyo jyewe navukiye kandi kikanzana ku isi, ni ukugira ngo mpamye ibyerekeye ukuri. Unyurwa n’ukuri wese yumva icyo mvuga.”


text:
Amasomo:
Ez 18, 25-28;
Ps 24;
Ph 2, 1-11;
Mt 21, 28-32.
Tugeze ku cyumweru cya 26 gisanzwe cy’umwaka wa liturijiya
. Amasomo matagatifu ya kino cyumweru araturarikira kuzirikana ku ngingo yo GUHINDUKA.
Mu buzima busanzwe bwa buri munsi, umuntu ashobora guhindura umwuga yakoraga kugirango akore umuteza imbere kurushaho. Umuntu ashobora kuba yari nk’umuhinzi, ejo akaba umwubatsi; ashobora kuba yari umwarimu, ajo akaba umuganga, umucamanza n’ibindi. Akenshi umuntu ahindura umwuga atera imbere, ntahindura umwuga asubira inyuma.
No mu buzima bwa gikiristu, guhinduka birashoboka kandi ni biranakenewe. Ku bakirisitu, guhinduka ni ugutera intambwe mu kwemera, ni ukurushaho kunogera Imana n’abantu, ni ukurushaho kuba mwiza. Ni ukuva mu icuraburindi ry’urupfu riterwa n’icyaha, umuntu akagana urumuri rw’ubuzima, ni ukwakira Yezu. Rero nta muntu wagombye guhinduka aba mubi.
Mu isomo rya mbere ryo mu gitabo cy’umuhanuzi Ezekiyeri, Uhoraho yagize ati “ Niba uwari intungane aramutse aretse ubutungane bwe agacumura maze agapfa, azaba azize ibyaha yakoze”. Kuno gupfa bashaka kutubwira, ni ugupfa mbere na mbere ku mutima, ni ugupfa kuri roho, ni ugutera Imana umugongo kandi ariyo itanga ubuzima. Ni ukumva wihagije, ni ukumva nta Mana ukeneye. Kwa kino gihe, hari abantu basigaye biberaho nk’aho Imana itabaho
. Bahora biruka inyuma y’ibintu, amafaranga, amasambu, amashuri, ubutegetsi, ibyubahiro, ku buryo byageze aho bibabera ibigirwamana. Ubu ku cyumweru, ni wo munsi mwiza abantu bamwe basigaye barabonye wo kujya kwiga muri za kaminuza, ni wo mwanya abantu basigaye barabonye wo kuruhuka, gukora imyidagaduro, gukora siporo nk’aho iminsi itandatu y’icyumweru iba itabahagije muri ibyo byose. Ese twebwe nta bintu twaba twariziritseho ku buryo twaba twarageze aho twabisimbuza Imana? Ese aho amafaranga, imitungo, amashuri, ubutegetsi ntibyaba byaradutwaye ku buryo dusigaye tubaho nk’aho Imana itabaho? Ku buryo kugirira nabi umuvandimwe wacu kubera amafaranga baduhaye bitakiri ikibazo? Ku buryo guhemuka bakatwishyura bitakiri ikibazo? Tumaze iminsi twumva ku maradiyo ngo umugabo yishe umugore amuziza amafaranga igihumbi. Wenda twebwe hano iwacu ntibirahagera, ngo ariko burya “Iyo umuturanyi arwaje, ibinyoro ugura ikirago”. N’aho ubundi guhinduka amasomo matagatifu ari kutubwira uno munsi, ni uguhinduka tuba beza. Uhoraho yabivuze muri aya magambo agira ati “Niba umunyabyaha yanze ibyaha yakoraga, kugirango akore ibitunganye kandi akurikize ubutabera, aba arengeye ubugingo bwe. Niba yanze ibicumuro bye byose ntabwo azapfa, ahubwo azabaho”.
Bakiristu bavandimwe, ese twebwe turi intungane ku buryo nta kintu na kimwe twagombye kwisubiraho? Ese nta muntu n’umwe naba nararenganyije? Naramuhuguje utwe? Ese nta muntu naba naravuze nabi? Cyangwa naramugambaniye?
Mu ivanjili, Yezu yakomeje gushimangira akamaro ko guhinduka ubwo yatubwiraga ya nkuru y’umugabo wari ufite abahungu babiri. Ngo ni uko asanga uwa mbere aramubwira ati “Mwana wanjye, uyu munsi jya gukora mu mizabibu. Ni iko aramusubiza ati ndanze. Nyamara yisubiraho ajyayo. Ngo abwira uwakabiri nawe ati jya gukora mu mizabibu, arasubiza ati yego Mubyeyi, nyamara ntiyajyayo”
consider direct intervention therapy even in this patient cialis prices • “What has been the effect of your sexual difficulties.
. Yezu akabaza ati muri abo bombi ni nde wakoze icyo Se yashakaga? Ngirango twese igisubizo turacyumva. Yezu ni ko kubwira abatware b’abaherezabitambo n’abakuru b’umuryango ati “Abasoresha n’abakobwa b’ibyomanzi bazabatanga mu ngoma y’ijuru”.
Bakiristu bavandimwe, kimwe na bariya batware b’abaherezabitambo n’abakuru b’umuryango, natwe hari igihe usanga ubukiristu bwacu ari ubwinyuma gusa, cyangwa ari ubwo ku cyumweru gusa. Yezu aradusaba guhinduka. Yezu aduha urugero rw’abasoresha n’abakobwa b’ibyomanzi, ntabwo ari kuduhamagarira kwiga imico yabo, ahubwo arabaduhaho urugero nk’abanyabyaha bahinduka, bakagarukira Imana.
Kwa kino gihe, usigaye usanga abantu bose barahagurukiye gusenga. Ubu ntiwagenda iminota 30 n’amaguru, utaraca ku rusengero. Ariko se amakimbirane avahe mu bantu? Ubugome buturukahe? Hari umusaza twari duturanye, nta dini yagiraga. Yari umusaza ariko w’inyangamugaayo, wa wundi wakemuraga impaka zavutse ku musozi. Akenshi babaga bamutumiye nk’ahantu bagize abashyitsi. Yakundaga kubaza abantu bahateraniye ati : ko kuri uno musozi ari jye mupagani uhaba gusa, ko ku cyumweru ari jye mupagani wirirwa ku mbuga jyenyine abandi mwagiye gusenga, ibitoki byanjye bicibwa na bande? Ibiti byanjye mu ishyamba byamazwe na bande? Ese ikawa zanjye zirisoroma? Iyo akiza kuba uwo ku Nkanka yari no kubaza ati: “abantu bandogera ni bande?” Iyo yatubazaga ibyo, twaratsindwaga.
Bakiristu bavandimwe, burya gusenga tuvuga amasengesho byonyine ntibihagije. Uno munsi yezu aradusaba gusengera mu kuri. Aradusaba guhinduka. Cyakora icyo tutakwirengagiza, ni uko guhinduka bidakorwa umunsi umwe. Ni urugendo. Ni ingabire y’Imana. Nyamara iyo ngabire twese turayihabwa, ahubwo ni uko twese tutayakira. Guhinduka ni umwitozo utoroshye. Bisaba kwicisha bugufi. Pawulo mutagatifu mu isomo rya kabiri yabitubwiye muri ano magambo agira ati “Ntimukagire icyo mukora mubitewe n’ashyari cyangwa ukwikuza, ahubwo mwicishe bugufi, buri muntu yibwireko abandi bamuruta”. Guhinduka biratugora
. Kureka ya ngeso maranye igihe, yayindi yanyokamye, bimbera nka wa muntu waba ugendera ku mbago amagufa yarahinamiranye, noneho ukamubwirango nayijugunye agende. Abanza kumva bidashoboka, abanza kumva ko atagenda atayifite. N’iyo agizengo arayitaye, abanza kugenda agwa abyuka, kugeza ubwo amenyera kugenda nta mbago. Ng’urwo urugamba natwe tugomba kurwana niba dushaka koko guhinduka. Birashoboka ko mu minsi ya mbere natwe tuzajya tubyuka twongere tugwe, ariko ikingenzi ni umugambi wo guhinduka tuzaba twamaze kwiyemeza.
Niba tutemeye rero ngo duhinduke, nta bwo tuzigera tubona Imana. Tuzahora mu icuraburindi ry’icyaha, rya rindi riganisha mu rupfu. Mu kanya turaza guhabwa yezu mu karistiya ntagatifu, mu kimenyetso cy’umugati. Nyamara ntidushobora kuzigera tubonera Yezu mu karistiya, niba tutemeye ngo duhinduke. Niba dushaka kumubona, biradusaba byanze bikunze kugira akantu tuza kwigomwa. Nituza kumuhabwa rero, tuze kumusaba aduhe imbaraga zo guhinduka, aduhe kuva mu kibi, cya kindi cyaduhumye amaso y’umutima, maze tubashe kumubona uko ari.
Padiri Fidèle NSHIMIYIMANA
Paruwasi ya Nkanka


text:
Intangiriro 1:26-27 hatubwira ko hari ikintu abantu batandukaniyeho n’ibindi biremwa byose. Abantu baremewe kugirana ubusabane n’Imana; niyo mpamvu Imana yaturemanye ibice bigaragara n’ibitagaragara. Ibigaragara ni nk’umubiri, amagufa, inyama, amaraso, n’ibindi byose bibaho iyo umuntu akiriho. Ibitagaragara ni nk’ubugingo, umwuka, ubwenge, ubushake, umutimanama, n’ibindi. Ibi ntabwo bipfana n’umubiri, kuko bikomeza kubaho.
Buri muntu agizwe n’ibyo bice bibiri: ibigaragara n’ibitagaragara. Nta gushidikanya ko buri muntu afite umubiri ugizwe n’uruhu, amaraso, amagufa, inyama, imitsi n’ibindi. Ibikunze gushidikanywaho ni ibice bitagaragara. Ibyanditswe bibivugaho iki? Intangiriro 2:7 havuga ko Muntu yaremanywe umwuka w’ubugingo. Kubara 16:22 hita Imana ‘Imana y’imyuka y’abafite imibiri bose’, ni ukuvuga abantu. Imigani 4:23 haravuga: ‘Rinda umutima wawe kuruta ibindi byose birindwa, kuko ari ho iby’ubugingo bikomokaho’, bivuga ko umutima ari isoko y’ibitekerezo n’imigambi ya muntu. Ibyakozwe 23:1 hatubwira ko:’Pawulo atumbira abanyarukiko arababwira ati ‘Bagabo bene Data, nahoranye umutima utagira ikibi undega imbere y’Imana kugeza kuri uyu munsi”. Aha Pawulo yashakaga kuvuga umutimanama we, igice cy’umuntu cyitubwira ikibi n’icyiza. Abaroma 12:2 haravuga ngo ‘kandi ntimwishushanye n’ab’iki gihe, ahubwo muhinduke rwose mugize imitima mishya’. Ibi byanditswe, hamwe n’ibindi byinshi tutavuze aha, byose bigenda bivuga bice bitagaragara bya Muntu. Twese rero dufite ibice bigaragara n’ibitagaragara.
Nuko rero, ibyanditswe ntibigarukira ku bugingo n’umwuka. Bigaragara ko hari ukuntu ubugingo, umwuka, umutima, umutimanama ndetse n’ibitekerezo bikorana kandi bihuza. Ariko Ubugingo n’Umwuka nibyo ibindi byose bishingiyeho. None se ubwo ni ukuvuga ko Muntu agizwe n’ibice bibiri (umubiri/umwuka-bugingo) cyangwa bitatu (umubiri/ubugingo/umwuka)? Ntawashobora gukemura izi mpaka burundu, kuko buri ruhande rusa naho rufite ukuri. Icyanditswe gikomeye twavuga ni Abaheburayo 4:12: ‘Kuko ijambo ry’Imana ari rizima, rifite imbaraga kandi rikagira ubugi buruta ubw’inkota zose, rigahinguranya ndetse kugeza ubwo rigabanya ubugingo n’umwuka, rikagabanya ingingo n’umusokōro kandi rikabangukira kugenzura ibyo umutima wibwira ukagambirira’. Hari ibintu 2 twakura muri iki cyanditswe: ubugingo n’umwuka bishobora gutandukanywa, ariko Imana niyo yonyine ibitandukanya.
Aho guta umwanya wacu dushaka kumva ibiturenze, byaba byiza kandi birahagije kwibuka ko Umuremyi yaturemye mu ‘buryo buteye ubwoba kandi butangaje’ (Zaburi 139:14).
Intangiriro 1:26-27 hatubwira ko hari ikintu abantu batandukaniyeho n’ibindi biremwa byose. Abantu baremewe kugirana ubusabane n’Imana; niyo mpamvu Imana yaturemanye ibice bigaragara n’ibitagaragara. Ibigaragara ni nk’umubiri, amagufa, inyama, amaraso, n’ibindi byose bibaho iyo umuntu akiriho. Ibitagaragara ni nk’ubugingo, umwuka, ubwenge, ubushake, umutimanama, n’ibindi. Ibi ntabwo bipfana n’umubiri, kuko bikomeza kubaho.


text:
Ubwo basobanurirwaga kuburenganzira bw’umwana ufite ubumuga, ababyeyi b’impuhwe bo mu Karere ka Kamonyi, bahuriye ku kuba bita ku bana bafite ubumuga, basabwe kujya bita kuri abo bana babikoranye urukundo, aho kubikora kugira ngo babone inyungu, ibyo bakaba babisabwe n’Umuryango ‘‘Hope and Homes for Children’’, ku bufatanye n’ikigo kita ku bafite ubumuga cyo mu Karere ka Kamonyi (CEFAPEK).
Abo babyeyi bahuguwe ni abo mu mirenge igize Akarere ka Kamonyi, akaba ari amahugurwa yateguwe n’ikigo CEFAPEK gikorera mu Karere ka Kamonyi ku bufatanye n’umuryango ‘‘Hope and homes for children’’, mu rwego rwo kubasobanurira ko umwana ufite ubumuga na we ari umwana nk’abandi ndetse ko nawe akwiye kwitabwaho.
Abahuguwe bo bavuga ko nubwo bita kuri abo bana kubera urukundo, ngo haracyari imbogamizi mu buryo bwo kubakurikirana, zimwe mu mbogamizi bagarukaho harimo abatabasha kubashyira mu mashuri y’abafite ubumuga, kuko amwe muri ayo agihenze, harimo kandi kutabasha kubabonera ibibatunga, bitewe n’ubumuga umwana afite ariko kandi bagahuriza ku kuba ni yo bagiye kubavuza usanga amavuriro babajyanyeho yita ku bana ariko abaje kubavuza ntibitabweho nkuko bikwiye.
Bati “ujyana umwana kumuvuza ku mavuriro y’abafite ubumuga wagerayo icyo gihe bita ku mwana ariko ugasanga wowe ntiwitaweho yaba mu buryo bwo kurya no kubona aho kurara, icyo gihe rero iyo utishoboye urumva, bishobora gutuma utamuvuza kuko utari bubone uko wibeshaho, ikindi hari igihe uba ufite umwana ariko kumutunga mu buryo bwo kurya bigasaba indyo yihariye, bikatugora kuzibona, ikisumbuyeho ni ukubona imiti yabo kuko imyinshi muri iyo iva ku bitaro biri kure rero kugerayo bikatugora”.
Ku ruhande rwa Mukarubayiza Donathilee umuyobozi w’iki kigo cya CEFAPEK nka bamwe mu bateguye zino nyigisho we, avuga ko kuba hakiri ababyeyi bavuga ko bagifite imbogamizi mu kwita kubana, bafite ubumuga ni ikibazo kitakemurwa umunsi umwe, ahubwo igihari kandi kirimo kuganirwaho ni uko habaho ubukangurambaga.
Ku bijyanye ni uko hashyirwaho ibigo byinshi bifasha abatishoboye, by’umwihariko ko barimo kuganira n’Akarere ka Kamonyi uburyo ibigo byita ku bana bafite ubumuga byakwaguka, ikindi kubatabasha kubona uburyo bwo ku bajyana mu mashuri, avuga ko icyambere kibanze uyu mwana aba akeneye ni ukubona abandi bana baribumufashe kwitinyuka no kubigiraho ntiyige amasomo yo mu ishuri gusa ahubwo bakiga no kubaho nk’abandi.
Ibyo kandi arabihurizaho na Kayiganwa Aline umukozi wa ‘‘Hope and Homes for Children’’, aho we avuga ko kuba bafashe umwanya wo kwigisha bano ba marayika murinzi ku bijyanye n’uburenganzira bw’umwana ufite ubumuga ni uko umwana ufite ubumuga akenera byinshi mu buryo bwo kumwitaho.
Ni byiza rero ko bakomeza kubaba hafi kugira ngo banakomeze kubafasha gukarishya ubumenyi, ku bijyanye n’izo mbogamizi zigihari ni ugukomeza ubukangurambaga, naho kubagira imbogamizi zo kujya gufata imiti avuga ko uwugize, ikibazo cyo kutabona uko ajyayo, bo bahari ku bwabo bajya babatuma bakabagirayo.
Abahuguwe ni abo mu Mirenge ya Gacurabwenge, Kayumbu na Nyamiyaga, abo akaba ari ababyeyi bakiriye abana bafite ubumuga butandukanye, usibye uku kubahugura kandi banahawe na telephone zigezweho (smart phones) zizajya zibafasha mu miryango yabo, mu buryo bwo kumenya uko isi ihagaze,ndetse bakanayifashisha babahaho amakuru.
Basanda Ns Oswald na Eric Habimana


text:
Umugabo witwaga Hategekimana Vincent w’imyaka 40 y’amavuko wari utuye mu mudugudu wa Bitaba, akagari ka Gasayo mu murenge wa Gashonga mu karere ka Rusizi, yagiye mu musarani wa metero 25 akurikiranyeyo ibyagombwa byari byaguyemo yakuwemo nyuma y’iminsi itatu yapfuye.
Umunyamabanga Nshingwabikorwa w’akagari ka Kabakobwa, Mukankuranga Odette, avuga ko Hategekimana Vincent wari usanzwe atunzwe n’uturaka agenda atera hirya no hino two gukorera abaturage bakamuha icyo abana be bararira, yahamagawe na Irabaruta Jean Damascène utuye muri aka kagari ka Kabakobwa, akaba asanzwe ari veterineri wikorera ku giti cye, kumukurira ibyangombwa yari yataye muri uwo musarani, birimo indangamuntu n’uruhushya rwo gutwara ibinyabiziga bumvikana amafaranga ibihumbi 25.
Ngo uwahawe akazi yacukuye ku ruhande ashaka abamufasha umugozi amanukiraho,aramanuka agezemo abamufashaga ngo bumva yikubisemo umugozi bari bafashe bawuzamura wonyine,bahita bagira ubwoba barigendera nta muntu urababona.
Ngo byaje kumenyekana inzego z’ubuyobozi n’abaturage baje bakuraho beto yari iwuriho ariko imbaraga zabo zo kuwucukura ngo bamukuremo ziba nke bahamagara ubuyobozi bw’akarere bwabafashije gukura imashini mu ruganda rwa CIMERWA itangira gucukura.
Yagize ati’’ yaguyemo ari saa tatu z’amanywa zo kuri uyu wa mbere, uwamuhaye akazi ahita aburirwa irengero kimwe n’abo bari bagafatanije kandi ntawari ubazi, kugeza ubu kumenya andi makuru bikaba byatugoye kuko twabuze n’umwe mu bakoraga ako kazi tukabura na nyiri ukugatanga, twamukuyemo uyu munsi
Akomeza avuga ko umurambo we wajyanwe gukorerwa isuzuma, nyuma ukagarurwa muri aka kagari ugashyingurwa.
Umuyobozi w’aka karere Kayumba Ephrem na we wahise atabara, yabwiye Umunyamakuru ko asaba abaturage kutajya bihutira ubwinshi bw’amafaranga ngo bayagurane ubuzima,ko bagomba gushishoza mbere yo gukora akazi runaka.
Ati ’’ni ngombwa ko abantu bagira ubushishozi no kumenya ingaruka ikintu cyagira ku buzima bwabo bagikoze, umuntu yabona ari mbi akacyirinda kuko ibyangombwa uwabitaye yagombaga kurangirwa inzira zo gushaka ibindi ariko ntatume undi muntu abura ubuzima gutyo ku maherere.’’
Vincent asize umugore n’abana 5 babayeho nabi kuko ngo wari umuryango ukennye, ubuyobozi bw’akarere bukavuga ko bugishakisha uyu wamuhaye akazi agashyikirizwa ubutabera bwasanga hari icyaha yabikozemo akabihanirwa.
MUHABURA.RW


text:
Umuryango wita ku rubyiruko mu rwego rwo kubongerera Ubumenyi mu miyoborere myiza no kwihangira Imirimo mu Rwanda (JCI Rwanda) ugiye gusinyana amasezerano y’ubufatanye n’Ihuriro ry’Abashoramari bato mu Rugaga rw’Abikorera mu Rwanda, agamije guteza imbere ba rwiyemezamirimo b’Abanyarwanda binyuze mu kumenyekanisha ibikorwa byabo ku ruhando mpuzamahanga.
Ubusanzwe JCI ifite inshingano zo gufasha urubyiruko mu kwihangira imirimo, kwiteza imbere, guharanira iterambere ry’umuryango n’imiyoborere myiza mu gihe ihuriro ry’abashoramari bato mu Rugaga rw’Abikorera mu Rwanda naryo rifite inshingano zo guteza imbere abashoramari b’urubyiruko binyuze mu kubaha amahugurwa n’ubujyanama mu bikorwa byabo.
Umuyobozi wa JCI ku rwego rwa Afurika no mu bihugu byo mu burasirazuba bwo Hagati, Zandile Makhoba, yaganiriye n’abayobozi b’urubyiruko muri PSF, barimo Umuyobozi Mukuru w’Ihuriro ry’Abashoramari bato, Patrick Nsenga Bucyana; Visi Perezida wa Mbere, Regis Umugiraneza n’abanyamuryango bawo barimo Uwineza Pacifique na Ishimwe Ines abagaragariza amahirwe ahari ku rubyiruko rw’u Rwanda binyuze mu gukorana na JCI mu buryo burambye.
Yagize ati “N’ubwo basanzwe bakorana na JCI Rwanda twari turi kurebera hamwe uburyo bw’ubufatanye burambye, turebere hamwe ibikorwa twakorana, kandi n’uburyo urubyiruko rwo muri PSF rwahinduka abanyamuryango ba JCI kandi natwe tugire inyungu zingana.”
“Amasezerano twifuza gushyiraho umukono ni agaragaza ubufatanye bw’igihe runaka. Ashobora kumara imyaka itatu bizaterwa n’uko impande zombi zizarebera hamwe. Ariko twabagaragarije ko ayo masezerano ashobora gusinywa mu gihe cya vuba, ntiturategura neza itariki yo gusinya gusa bigomba kuba vuba.”
Yavuze ko ba rwiyemezamirimo b’Abanyarwanda bazungukira muri ayo masezerano mu gihe baba bayashyizeho umukono.
Ati “Mu gihe tuzaba twamaze gusinyana amasezerano, ba rwiyemezamirimo bazungukiramo byinshi binyuze mu kububakira ubushobozi no kubaha urubuga rwo kwigaragaza ku rwego mpuzamahanga, bivuze ko urubyiruko rw’u Rwanda rwose ruzungukiramo byinshi. Ku ruhande rwacu nka JCI tuzunguka kuba tugiye kugira umuryango mugari kandi biri mu ntego zacu.”
Ishimwe Ines ukora ibijyanye no kwamamaza kuri murandasi akaba agiye no gutangiza umushinga ugamije gufasha abafite ubumuga kubona insimburangingo yavuze ko mu gihe aya masezerano yaramuka ashyizwe mu bikorwa byaba bibahaye urubuga rwo gukorana na barwiyemezamirimo bo mu bindi bihugu.
Ati “Harimo no kuba twakorana n’abandi ba rwiyemezamirimo mu bindi bihugu, kuba twabasha kugaragaza ibicuruzwa byacu ku isoko rya JCI no ku ruhando mpuzamahanga no kumenyana n’abandi bantu bafite imishinga bakatugira inama y’uburyo twakaguka mu mikorere.”
Kugeza ubu Ihuriro ry’Abashoramari bato mu Rugaga rw’Abikorera mu Rwanda rivuga ko ikorana na ba rwiyemezamirimo b’urubyiruko bakora ibikorwa bigamije iterambere bitandukanye basaga 600 mu gihugu hose.


text:
Iyo tubona abantu twabohoye babyina biradushimisha – Col Mutangana
Mu gitaramo cy’Inkera y’Urugamba kuri uyu wa 3 Nyakanga hazirikanwa Ubutwari bw’ababohoye u Rwanda, ku rwego rw’akarere ka Musanze, Colonel Mutangana ushinzwe ibikorwa bya gisirikare muri Divisiyo ya kabiri yavuze ko urugamba rw’amasasu rwarangiye hasigaye urwo kubona Abanyarwanda bose ingabo za RPA zabohoye bishimye.
Igitaramo cyabereye mu murenge wa Shingiro ku rusengero rw’Abadivantisiti b’Umunsi wa karindwi ahafite amateka yo kuba hararokokeye Abatutsi basga 200. Icyo gihe uwayoboraga urwo rusengero yajyanye abahigwaga ahari ingabo z’Inkotanyi.
Col Mutangana ushinzwe ibikorwa bya gisirikare muri Divisiyo ya kabiri ikorera mu Ntara y’Amajyaruguru, yavuze ko bifuza ko Abanyarwanda bose bagira ibyishimo.
Yavuze urugamba rw’amasasu barusoje kandi bakagera ku byo bashakaga (Kubohora Abanyarwanda), yongeraho ko igisigaye ari ukubona abantu bose bishimye kuko ari kimwe mu bigaragaza ibyo barwaniye.
Yagize ati: “Ndi umwe mu babohoye iki gihugu kuva ku munsi wa mbere bitegurwa kugeza ubu, twishimira ko Abanyarwanda batakiri imbohe, barishyira bakizana. Nkatwe ingabo ikitunezeza kurusha ibindi ni ukubona ababyeyi, abana, urubyiruko… babyina bishimira ko babohowe.”
Umuyobozi w’Akarere ka Musanze Habyarimana Jean Claude, yasabye abanya-Musanze by’umwihariko urubyiruko kutita ku moko no gukura indangagaciro y’Ubutwari ku babohoye igihugu.
Urusengero rwa Mugari rwubatswe mu 1964, ruherereye mu murenge wa Shingiro, akagari ka Mugari, mu mudugudu wa Kabagabo, abaharokokeye ni abahagannye bahizeye nk’inzu y’Imana bari bizeye bumva ko nta wundi wabakiza, bavaga mu byahoze ari komini ya Kinigi n’iya Mukingo.
Kanyamuhanda Elias, umwizera, usengera kuri uru rusengero, yabonye abo bantu barokoka.
Aragira ati: “Aha haje abantu benshi hari higanjemo abana n’abagore, kuko ni nk’abataragize ubushobozi bwo kunyura mu ishyamba ngo bahunge, twabagiriye inama yo kuza tukabana hano hafi y’urusengero, nyuma yo kumva amakuru dukesha Katarya (yari umuzamu kuri uru rusengero rwa Mugari), abasirikare baraje barabajyana, bose uko bageze mu maboko y’Inkotanyi ntawagize ikibazo.”
Inkera y’urugamba, ni igikorwa gitegurwa na Minisiteri y’Urubyiruko n’ikoranabuhanga ifatanyije n’Inama y’Igihugu y’Urubyiruko, mu rwego rwo kuzirikana ibikorwa by’ubutwari byaranze urubyiruko rwari mu ngabo zabohoye u Rwanda (RPA).
Emile DSENGE
UM– USEKE.RW/Musanze


text:
Amasomo yo ku wa mbere w’icyumweru gikurikira Ukwigaragaza kwa Nyagasani. Kuwa 7/1/2019
by admin
Abatagatifu : Lusiyani, Rayimondi, Virjiniya Na Sedrike
Amasomo:
1Yh 3, 22-24; 4, 1-6
Zab: 2
Mt 4, 12-17.23-25
ISOMO RYA MBERE
Isomo ryo mu ibaruwa ya mbere ya Mutagatifu Yohani Intumwa (1Yh 3, 22-24; 4, 1-6)
Nkoramutima zanjye, 3,22icyo dusabye Imana cyose turagihabwa, kuko dukurikiza amategeko yayo kandi tugakora ikiyinyura. 23Dore rero itegeko ry’Imana: ni uko twakwemera izina ry’Umwana wayo Yezu Kristu, kandi tugakundana nk’uko yabidutegetse. 24Ukurikiza amategeko y’Imana aguma mu Mana, na Yo ikamugumamo. Kandi aho tumenyera ko Imana iturimo, ni uko yaduhaye Roho wayo.
4.1Nkoramutima zanjye, ntimugapfe kwemera ubonetse wese, ahubwo mujye mubanza gushishoza ibyo mubwiwe, kugira ngo mumenye koko niba bikomoka ku Mana; kuko hadutse abahanurabinyoma benshi bagakwira ku isi. 2Dore icyo muzamenyeraho ibikomoka ku Mana: uwemera wese Yezu Kristu wigize umuntu, aba akomoka ku Mana; 3naho utemera Yezu, uwo ntaba akomoka ku Mana, ahubwo aba akomoka kuri Nyamurwanyakristu, wa wundi mwumvise bavuga ko azaza, none ubu akaba yarageze ku isi. 4Mwebweho twana twanjye, mukomoka ku Mana kandi mwatsinze abo bahanurabinyoma, kuko Ubatuyemo asumbye kure umugenga w’isi. 5Bo ni ab’isi; ni cyo gituma bavuga ururimi rw’isi, maze ikabatega amatwi. 6Twebweho turi ab’lmana; uzi lmana aratwumva, naho utari uw’lmana ntatwumve. Aho rero ni ho tumenyera umunyakuri n’umunyabinyoma.
Iryo ni Ijambo ry’Imana.
Dushimiye Imana
ZABURI (Zab 2,7bc-8, 10-11)
Inyik/Imana igabira Umwana wayo amahanga yose.
Uhoraho yarambwiye ati «Uri umwana wanjye,
jyewe uyu munsi nakwibyariye!
Binsabe, maze nguhe amahanga abe umunani wawe,
N’impera z’isi zibe ubukonde bwawe.»
None rero bami, nimwumvireho,
Namwe bacamanza b’isi, mwisubireho!
Nimukeze Uhoraho mumufitiye icyubahiro,
mupfukamire umwana we mudagadwa.
IBANGO-NDIRIMBO RIBANZIRIZA IVANJILI: Zab 118 (117), 26-27
Alleluya Alleluya.
Nihasingizwe uje mu izina ry’Uhoraho!
Uhoraho ni Imana, aratumurikira.
Alleluya.
IVANJILI NTAGATIFU
Amagambo yo mu Ivanjili ntagatifu uko yanditswe na Mutagatifu Matayo (Mt 4, 12-17.23-25)
Muri icyo gihe, 12Yezu yumvise ko Yohani yatanzwe yigira mu Galileya, 13yimuka i Nazareti ajya kuba i Kafarinawumu ku nkuka y’inyanja, mu rugabano rwa Zabuloni na Nefutali, 14kugira ngo huzuzwe ibyo umuhanuzi Izayi yavuze ati 15«Gihugu cya Zabuloni, nawe gihugu cya Nefutali, nzira igana inyanja, hakurya ya Yorudani, Galileya y’abanyamahanga! 16Imbaga yari yigungiye mu mwijima yabonye urumuri rutangaje; n’abari batuye mu gihugu gicuze umwijima w’urupfu, urumuri rwabarasiyeho. 17Guhera ubwo Yezu atangira kwigisha agira ati «Nimwisubireho, kuko Ingoma y’ijuru yegereje!»
23Nuko Yezu azenguruka Galileya yose, yigishiriza mu masengero yabo, atangaza Inkuru Nziza y’Ingoma, akiza icyitwa indwara n’ubumuga cyose muri rubanda. 24Ubugiraneza bwe bumenyekana muri Siriya yose, bakajya bamuzanira imbabare zose zifite indwara n’ibyago by’amoko yose: abahanzweho, abanyagicuri, ibimuga, nuko akabakiza. 25Maze abantu benshi bavuye muri Galileya no muri Dekapoli, i Yeruzalemu no muri Yudeya, no hakurya ya Yorudani, bamuhombokaho.
Iyo ni Ivanjili Ntagatifu
Uragasingizwa Kristu


text:
Hari ababyeyi bo mu murenge wa Rukumberi, mu Kagari ka Ntove, mu Karere ka Ngoma, batabariza imwe mu miryango iremerewe no kurwaza Bwaki.
Ubwo umunyamakuru wa Flash yageraga muri aka Kagali, abaturage bagaragaje ko bahangayikishijwe n’uburwayi bwa bwaki bukomeje kuhagaragara.
Umwe yagize ati “Uje bwije! uzaze hakiri kare, uyu mudugudu urimo ibibazo byinshi by’imirire mibi, birimo n’indwara za bwaki.”
Mugenzi we ati “Icyo nsaba ndasaba kugira ngo badufashe barebe ukuntu badukura muri bwacyi, aba bana bakagira ubuzima bwiza, kuko nta mikoro dufite.”
Umwe mu babyeyi barwaje bwaki, aravuga imva n’imvano yo kuyirwaza n’uruhare yagize muguhangana nayo ariko bikanga.
Yagize ati “Nyuma yaje guhura n’ikibazo cy’uburwayi kubera imirire mibi, njya kwa muganga bansaba kujya nihangana nkamushakira ibimwongerera amaraso, ndagerageza nshaka imboga n’imbuto.”
Abaturanyi b’iyi miryango baravuga ko bidakwiye bityo ko ubuyobozi bukwiye kugira icyo bukora kuri iyi miryango, dore ko ngo uretse n’ubwisungane mu kwivuza bamwe bavuga ko batishyuye, no kubona icyo kurya ari ikibazo.
Umwe yagize ati “Uyu mubyeyi nturanye nawe, icyo navuga imibereho ye ntabwo ifatika pe, kandi n’ubuyobozi burabizi.”
Icyakora ikibazo k’imirire mibi ntabwo kigaragara mu bana gusa, kuko n’abakuze ibaragaragaraho.
Umuyobozi w’Akarere ka Ngoma, Nathalie Niyonagira, tumubajije kuri iki kibazo ntiyashatse kugira icyo atangaza, ahubwo yahise akupa telefne, twongeye kiyihamagara dusanga irahuze.
Ubuyobozi bw’Umurenge wa Rukumberi, buvuga ko abana bufite bari gukurikiranwa mu gikoni cy’umudugudu, ariko ngo akagari ni kanini, gusa Barabikurikirana mu minsi 12 baraba bakize.
Yagize ati “Icyo twari tuvuze akagali ni kanini, igikorwa n’ubuyobozi ni ugutegura inkono y’umudugudu, dufatanyije n’abaturage mu minsi ibiri baraba bakize.”
Rukumberi ni Umurenge uhana imbibi n’Umurenge wa Gashora wo muri Bugesera, ukaba ukorerwamo ibikorwa by’ubuhinzi bikaba aribyo bitunze abaturage, ariko ukaba nawo warashegeshwe n’izuba muri iki gihe.
ALI GILBERT DUNIA


text:
Yadufashije Anonciatta , ni umubyeyi w’abana babiri y’abyaranye n’abanyamahanga (abazungu) babir batandukanye ,icyakora bose bamutana abana, ubu imyaka itatu irirenze ntawugira icyo amufasha muri bo icyakora Imana yarahabaye ubu ameze neza.
Uyu mugore yabanje guterwa inda n’umunya Turikiya (Turkish) w’ahantu yakoraga birangije amusiga mu Rwanda , amusiga inda ari imvutsi cyakora asiga amushukishije ko bazabana ,akanamujyana muri icyo gihugu bakibanira icyakora haciyemo igihe abyaye aramubura burundu.
Uyu mugore wifuzaga kurera umwana we ,yatangiye gushakisha akazi ahandi aribwo yaje kujya gusaba akazi ahakoraga umugabo w’Umuhinde ,amubwira ko ntakazi gahari ariko yamwikundiye yamufasha ,ngo ibyo ninako byagenze kuko yamufashije kurera umwana utari nuwe ndetse muri iyo minsi akajya anamwishyurira inzu.
Muri uwo mwaka wa 2019 ,nyine uwo muhinde yaje gusab uyu mugore ko yamubyarira umwana , undi abanza kugirango ari gutebya cyakora asanga uyu muhinde yari akomeje , umugore wabonaga ko uwo muhinde amufasha kumwana atanabyaye yumvise uko biri kose azamufasha nibanabyarana bakaba banabana.
Nibwo baje kuryamana amutera inda y’umwana mwiza w’umuhungu ,.icyakora mukubikoza umuhinde na bene wabo babyamaganira kure bavuga ko yaba akoze amahano aramutse abyaranye n’umunya Africa ,basaba Anonciatta gukuramo inda ariko arabyanga,
Mukubyanga byaje kuba birebire bigera mu nkiko icyakora uyu muhinde aza gutoroka arigendera, uyu mugore asigara ari ntawe kurega afite ,ubuzima busharira gutyo kurera abana babiri bato ari wenyine ntanakazi ,ibi byaje gutuma aha ibiganiro ibitangazamakuru binyuranye birimo Yago Tv Show, Afrimax Tv n’urugendo TV
aho niho yaje guhurira n’abagira neza bamufasha kurera abana be ,harimo n’umubyeyi yashimiye cyane ubwo yakoranaga ikiganiro na Yago Tv Show avuga ko yamwujurirje inzu nziza irimo byose ,nubwo atabashije kuyibamo kubwo guhunga amarozi yo mugace k’iwabo.
Icyakora avuga ko kugeza kuri ubu iy’inzu ikodeshwa kandi ashimira Imana kubw’abantu bayo


text:
Isomo rya 1: 2 Samweli 7,1-17
Ubwo rero umwami atura mu ngoro ye, kandi Uhoraho amuha ihumure, amukiza abanzi bose bari bamukikije. Bukeye, umwami abwira umuhanuzi Natani, ati «Dore ntuye mu nzu y’ibiti by’amasederi, naho Ubushyinguro bw’Imana bukaba mu ihema!» Natani abwira umwami, ati «Icyo utekereza gukora cyose, genda ugikore, kuko Uhoraho ari kumwe nawe.»
Zaburi ya 88 (89), 4-5, 27-28, 29-30
Ivanjili ya Mutagatifu Mariko 4,1-20
Arongera atangira kwigishiriza ku nkombe y’inyanja. Abantu benshi cyane bamuteranira iruhande, bituma ajya kwicara mu bwato, mu nyanja, naho abantu bose bari imusozi ku nkombe y’inyanja. Yabigishaga byinshi avugira mu migani, maze mu nyigisho ze akababwira ati «Nimutege amatwi! Umubibyi yavuye iwe ajya kubiba. Nuko igihe abiba, imbuto zimwe zigwa iruhande rw’inzira, inyoni ziraza zirazirya. Izindi zigwa mu rubuye, ntizahasanga igitaka cyinshi, nuko zimera vuba, kuko igitaka cyari gike; izuba rivuye zirashya, ziruma kuko zitari zifite imizi. Izindi zigwa mu mahwa, amahwa arakura, arazipfukirana, nuko ntizagira icyo zera. Naho izindi zose zigwa mu gitaka cyiza, zo zirakura ziragara, zera imbuto, imwe ikera mirongo itatu, indi mirongo itandatu, indi ijana.» Nuko Yezu aravuga ati «Ufite amatwi yo kumva, niyumve!»


text:
Dore ibiribwa 10 wafata igihe wiyemeje kureka inzoga
Kwiyemeza kureka kunywa inzoga zisembuye ni kimwe mu bintu bikomerera abantu benshi, cyane cyane iyo umuntu yahindutse imbata y’ibisindisha.
Abahanga mu birebana n’akamaro k’amafunguro mu mubiri, bavuga ko hari ibiribwa bitandukanye bishobora gufasha umuntu urimo kugerageza kureka inzoga zisembuye ari mu rugo, umubiri we ukongera ugasubira ku murongo.
N’ubwo igisubizo rusange kuri iki kibazo ari ukugerageza ukabona indyo yuzuye mu buryo bushoboka, ukirinda umunyu, isukari n’ibyo kurya bifite ibinure byinshi, burya hari ibindi bintu byinshi bibera mu mubiri wawe igihe urimo kugerageza kureka inzoga, ari yo mpamvu hari ibiribwa byihariye bishobora kukorohereza muri urwo rugamba.
Mbere y’uko turebera hamwe ibiribwa 10 bigufasha, banza umenye ko iyo uri mu rugamba rwo kureka inzoga, ubwonko bwawe nabwo ntibuba bworohewe cyane cyane igihe umubiri wamaze kuganzwa n’ibisindisha.
Iyo wamaze kuba imbata y’inzoga, ubwonko buba bwaramaze kuzimenyera ku buryo iyo utangiye kuzireka, nabwo buhita bwumva ko hari ikintu kitagenda neza bugatangira gutegeka umubiri gushaka ibizisimbura. Ni kwa kundi umuntu atangira kumva ashatse inzoga yakwibuka ko yiyemeje kuzireka umubiri ukamutegeka gushaka ibindi byazisimbura ngo yumve abaye neza nk’uko yajyaga yibwira igihe yasomye ku gahiye.
Aho ibintu bibera ingorabahizi rero, ni uko ibyo ufata ugira ngo bisimbure inzoga bishobora gutuma ahubwo ushaka kongera kuzisubiraho bikaba byateza ikibazo kitoroshye ku bantu bamaze kuzireka kubera impamvu zitandukanye. N’ubwo nta bisindisha byaba bikiri mu mubiri wawe, kumva ushatse inzoga bishobora gukomeza kukubaho kubera ibyo bibazo biba birimo kubera mu mubiri.
Iyo umuntu yaretse cyangwa ari mu rugendo rwo kureka ibisindisha ibyo ari byo byose, umubiri we uhura n’ibi bibazo bikurikira:
• Kumva ushatse ibinyobwa birimo isukari (ikawa),
• Gushaka guhekenya cyangwa kunyunguta ibinyesukari (bombo), cyane cyane nimugoroba cyangwa ninjoro,
• Kubura ibyishimo cyangwa kwiheba,
• Gushikagurika kwa hato na hato, no
• Kubura ibitotsi,
Niba rero waramaze kureka inzoga cyangwa ukirimo kubigerageza, ikintu cya mbere ugomba gukora ni ugufata amafunguro akungahaye ku ntungamubiri, ukirinda gufata ibiribwa byahinduriwe mu nganda.
Ibiribwa bifasha umuntu ushaka kureka cyangwa wamaze kureka inzoga
Inkeri: Inkeri kimwe n’izindi mbuto zose ziri mu bwoko bumwe, zifasha umubiri kubona isukari y’umwimerere ifasha umuntu kudakomeza gushaka ibintu byongewemo isukari yo mu ruganda. Inkeri kandi zikungahaye no ku zindi vitamine n’imyungu ngugu ikenewe mu mubiri.
Ibinyampeke: Ibi ni ibiribwa bikize ku ntungamubiri zizwi nka ‘fibre’ zituma bitinda mu rwungano ngogozi kandi bigatinda kurekura isukari, bityo umuntu ntasonze vuba ngo abe yashaka kurya bya hato na hato. Ibiribwa by’ibinyampeke birimo: umuceri utaranyuze mu ruganda, ibikomoka ku ngano zitanyuze mu nganda (umugati na biswi), ibigori cyangwa injugu.
Imbogarwatsi: Izi mboga ziri mu biribwa by’ingenzi cyane ushobora gufata igihe icyo ari cyo cyose, ari yo mpamvu nazo ziza mu by’ibanze bifasha umuntu urimo kuva ku nzoga by’umwihariko kubera ko zikungahaye kuri vitamine B izirana n’inzoga.
Urusenda rwa kamurari: Uru rusenda rufasha umuntu kutongera kurarikira inzoga cyangwa ibyo yumva bishobora kuzisimbura mu mubiri we ngo agire amahoro. Urusenda kandi rutera umuntu kumva ashaka amafunguro, bikaba ari ingenzi cyane igihe umuntu waretse inzoga yumva afite isesemi ituma atabasha kurya.
Amafi afite ibinure: Vitamine D ni intungamubiri yangizwa no kunywa inzoga zisindisha, kandi iyi vitamine iboneka cyane mu biribwa bifite ibinure bitangiza umubiri, bikagira uruhare mu gufasha umuntu kutagirira amerwe ibiribwa biba byaraciye mu nganda bityo bikanamurinda ingaruka ziterwa no kurya ibinure byinshi bitari byiza.
Amafi yo mu bwoko bwa mackerel na salmon ni yo ahanini akize kuri vitamine D n’ibinure bitangiza umubiri byo mu bwoko bwa omega-3. Hejuru y’ibyo kandi, ayo mafi akungahaye no kuri protein ifasha umubiri kongera kwiyubaka kandi ukumva uguwe neza nyuma yo gufata ifunguro.
Imbuto z’ibihwagari: Kubera ko ibisindisha biri mu bya mbere bigabanya imisemburo ya dopamine mu mubiri bigatuma umuntu ahora yumva ashaka inzoga, kurya imbuto z’ibihwagari ku bwinshi ni imwe mu nzira nziza zo kurwanya icyaka cyabaye cyorezo. Ni kimwe n’imbuto z’urumogi aho rwemewe, imbuto za watermelon n’iza pumpkin kuko zikungahaye ku byuka umubiri bizwi nka fibre kandi zikagira isukari nke cyane.
Amafunguro akize kuri Zinc: Muri aya mafunguro hagarukamo ibiribwa bikomoka ku binyampeke bitaciye mu nganda (ingano n’umuceri), hakabamo n’imbuto nka avoka, inkeri z’umukara, iz’ubururu n’imbuto zitwa pomegranates. Ibi byose bikaba bikungahaye ku ntungamubiri ya fibre ituma umuntu atagirwaho ingaruka no kureka inzoga, cyangwa gusonza bya hato na hato akaba yasubira ku byo yaretse.
Imineke: Imineke kimwe n’imbuto z’ibihwagari, nayo ifasha kuzamura imisemburo ya dopamine no kurwanya kumva umuntu ashaka gusubira cyo yaretse. Imineke ikize ku myunyu ya potasiyumu (potassium) ifite akamaro kanini ku buzima bw’umutima n’imikorere yawo kandi mwibuke ko kunywa inzoga zisembuye igihe kirekire byangiza umutima.
Umugati w’ingano gusa: Umugati w’ingano zitavangiye ntukize gusa ku ntungamubiri za fibre kimwe n’ibinyampeke ubwabyo, ahubwo wuzuyemo n’imyunyu ya manyeziyumu (magnesium) kandi ukaba uzwiho guhaza byihuse. Bityo rero gusimbuza umugati w’umweru uw’ingano zonyine, byongera intungamubiri za fibre kandi bikakurinda kwifuza inzoga kurusha uko umugati w’umweri ubigenza.
Amafunguro akize ku myunyu ya fer (iron): Imyunyu ya fer ni yo ifasha gutembereza umwuka mwiza (oxygen) mu mubiri, kandi inzoga zisindisha zikaba zangiza iyo myunyu. Ni yo mpamvu igihe iyo myunyu ibaye mike mu mubiri umwuka wa Oxygen uba utakibasha kugera mu bice byose uko bikwiye. Amafunguro akungahaye kuri iyo myunyu ni inyama y’inkoko, tofu, ibishyimbo na lentiye.
Niba warabashije kureka inzoga zisembuye cyangwa ukiri muri urwo rugamba rutoroshye, gerageza urebe ko wabasha kujya ubona aya mafunguro yose uko ari 10 kenshi gashoboka, kugira ngo ubuzima bwawe bwongere burangwe no kuzira umuze.


text:
Musanze: Hagiye kubera ihuriro mpuzamahanga ku ihuzwa ry’ibikorwa bya gikirisitu n’ishoramari
Akarere ka Musanze kagiye kwakira ku nshuro ya mbere, Ihuriro mpuzamahanga rigamije gusangira ubunararibonye, bw’uburyo ubuzima bwa gikirisitu bushobora guhuzwa n’ishoramari ry’ibikorwa bibyara inyungu, bikaba byakwihutisha iterambere.
Ni Ihuriro riteganyijwe kuba, guhera tariki ya 9 kugeza tariki 11 Ugushyingo 2022, rikazitabirwa n’abasaga 100, barimo inararibonye mu by’ubucuruzi, abanyamadini n’amatorero n’abayobozi mu nzego zinyuranye bo hirya no hino ku Isi, biganjemo abo ku mugabane wa Afurika.
Ryateguwe hagamijwe gushaka umuti w’icyuho kigaragara mu bayoboke b’amatorero n’amadini, bibanda ku gusenga cyangwa gukorera Imana, ariko byagera ku kubifatanya n’isoko ry’ishoramari, ribyazwa umusaruro w’ibituma biteza imbere, umubare w’ababyitabira ukaba ukiri hasi.
Ni imikorere n’imyumvire Bishop Pacifique Hakizimana, umuyobozi w’Itorero Fatherhood Sanctuary, asanga igihe kigeze ngo ihinduke.
Yagize ati “Muri iki gihe abakirisitu n’abizera, biragaragara ko urwego bagezeho bumva kandi bitabira imirimo ya gikirisitu rushimishije. Gusa iyo tubihuje n’amahirwe afunguriwe abantu bose, mu bijyanye n’ishoramari mu bucuruzi, ubona ko hagikenewe kongerwamo imbaraga. Aha nashingira nko ku rugero rw’umuntu runaka, ufata igihe cye cyose akakimara ari mu rusengero, aririmba muri korari se ayobora amasengesho n’indi ya gikirisitu yo mu rusengero; ariko akaba atatekereza ku kindi ashobora gukora kibyunganira, ndetse cyanamwinjiriza amafaranga, ngo bimufashe kwibeshaho adateze abandi amaboko”.
Akomeza ati “Ni na yo mpamvu iri huriro, twifuje ko riba nk’umwanya wo guhanaha amakuru no gusangira ubunararibonye, dushingiye ku bakoze ibyo byombi, bakabihuza bigashoboka. Abo ni na bo duteganya kubifashisha mu gukangurira abandi no kubaha ingero z’ibifatika, bashobora gushingiraho babishyira mu bikorwa, hakabaho gutera intambwe ifatika mu bakirisitu b’uyu munsi, kugira ngo na bo uruhare rwabo mu bikorwa by’iterambere rwigaragaze”.
Andrew Rucyahana Mpuhwe, Umuyobozi w’Akarere ka Musanze wungirije ushinzwe iterambere n’ubukungu, asanga iri huriro rizaba ari amahirwe ku bashoramari, inzego z’abihaye Imana n’abaturage muri rusange.
Yagize ati “Uzaba ari umwanya wo kugaragaza ibikorwa ruri ruhande rwagezeho, hagati y’abazaryitabira, dushobora kuvomamo ibintu bishyashya twakorera hano iwacu cyangwa na bo bajya gukorera iwabo. Ku ruhande rwacu ariko, ni n’umwanya wo kugaragaza amahirwe Akarere kacu gafite, mu bijyanye n’ishoramari ry’ubucuruzi, no kugaragaza urwego rw’ubushobozi gafite, rwo kwakira inama zo ku rwego mpuzamahanga, ubusanzwe twari tumenyereye ko zibera mu mujyi wa Kigali gusa”.
Iri huriro ryateguwe ku bufatanye bw’Akarere ka Musanze n’Itorero Fatherhood Sanctuary, rizitabirirwa n’abaturutse mu bihugu birimo Afurika y’epfo, Zambia, USA, Kenya n’u Rwanda rizaberamo.
MENYA UMWANDITSI
Umunyamakuru wa Kigali Today/KT Radio


text:
Ijambo ry'Umwami Kigeli V muri ibi bihe by'icyunamo Mata 2016.
Banyarwanda, Banyarwandakazi,
Ndabaramukanya urukundo n'urukumbuzi rwinshi kandi mbifuriza kugira ubwihangane muri ibi bihe twibuka ku nshuro ya 22 Jenoside yo 1994 mu Rwanda n'ubundi bwicanyi byaduhekuye bugahitana inzirakarengane nyinshi. Nk'umubyeyi wanyu nifatanije n'abanyarwanda bose mukababaro bafite muri ibi bihe.
Mu bihe nk'ibi twibuka abacu bazize ubwicanyi ndengakamere bwabaye mu gihugu cyacu, birakwiye ko abana b'u Rwanda aho bari hose baharanira ubwumvikane no kubabarirana bityo bakirinda amacakubiri , ahubwo bakarushaho gukorera hamwe, kubahana no gukundanda, kuko aribyo muti nyakuri watuma dushobora kubana mu mahoro mu rwatubyaye n'ahandi hose.
Birakwiye ko buri munyarwanda yumva ko kumena amaraso ari ukunyuranya nibyo Imana idushakaho nk'ibiremwa byayo; tugomba kwirinda kandi icyatuma u Rwanda rusubira mu miborogo nk'iyo muri 1994 n'ubundi bwicanyi bwagiye buba mu gihugu hose cyane cyane twirinda ibyabaye mu mamateka y'igihugu cyacu byatuzaniye ibyago bikomeye harimo: Ubuhunzi, amacakubiri mu moko n'uturere no gutakaza umuco mwiza w'urukundo rwakimuntu byarangaga umunyarwanda. Mbabazwa cyane n'ubwicanyi bwabaye mu gihugu cyacu, ndetse no kumva ko hari umunyarwanda ukicwa azira ubwoko bwe, ibitekerezo bye, aho akomoka cyangwa indi mpamvu iyo ariyo yose.
Dusubize amaso imyuma maze turebe impamvu nkuru zatumye amahano nk'ariya n'ubwicanyi burenze urugero buba hagati y'abana b'u Rwanda; maze turusheho guharanira amahoro n'ubumwe kandi turwanye twese byimazeyo ko bitakongera kubaho. Ibihe turimo birasaba ko buri munyarwanda agomba kumva ko u Rwanda ari urwa twese, kandi ko dukwiye kurubanamo mu mahoro n'ubwumvikane nk’abavandimwe.
Ndabasaba gushyirahamwe tugaharanira indangakamere z'umuco mwiza ubereye abana b' u Rwanda, tukabwizanya ukuri kubyabaye mu gihugu cyacu kugirango dushakire hamwe umuti nyawo watuma twubaka ejo hazaza heza habereye urubyiruko n'abadukomokaho bose.
Imana irinde u Rwanda rwacu n' abarutuye.
Ndangije mbifuriza amahoro.
Bikorewe i Washington, kuwa 07/04/2016.
Umwami Kigeli V Ndahindurwa.


text:
Home > Amakuru Yose > Urukundo > Amafoto: The Ben yateye umukunzi we Miss Pamella imitoma
The Ben yabwiye umukunzi we Miss Pamella bamaze igihe kitarambiranye bakundana ko yamaze gukundwa kandi ko yamutoranyije mu magana menshi y’abakobwa
Umuhanzi ukunzwe cyane w’icyamamare hano mu u Rwagasabo yagaragaje ko anejejwe no kuba ari mu urukundo na Miss Uwicyeza Pamella maze kurukuta rwe rwa instagram yandika amagambo akomeye abwira umukunzi we mu magambo aryoshye y’icyongereza yakoresheje agira ati "You are already loved, You are already chosen by The Man Above" bishatse kuvuga ngo: "Wamaze gukundwa, Wamaze gutoranywa n’umugabo uri hejuru"
Ibi akaba yabikoze aho yari yashyizeho akavideo gato yaririmbaga yicaye mu modoka y’akataraboneka.
Nyuma gato amaze gutangaza ayo magambo yaraherekijwe n’udutima twinshi tugaragaza urukundo, umukunzi we Uwicyeza Pamella yahise yishimira ayo magambo maze nawe ntiyaripfana yandikaho ati : "Bless You" bivuze ngo "Uhabwe umugisha" yongeraho udutima twinshi.
Amafoto ya The Ben n’umukunzi we Miss Pamella
MUKOMEREZAHO!!!
Murindaya ntimurabo kubaka nuwabashyingira yabarumusazi nkamwe simbayobewe


text:
Igitekerezo cyo gutangiza igikorwa cy’ubucuruzi gishobora kugirwa na benshi. Wenda, ugasanga ufite intego wifuza kugeraho y’ ubuzima bwawe bwose. Wasanga ushaka uburyo wakora akazi keza, katakuvuna kandi ugakora amasaha akunogeye. Birashoboka ko ari uburyo bwo kubona amafaranga menshi. Uko kugira igikorwa cy’ubucuri byakwinjiriza umuntu agatubutse kose, si ibya buri wese. Hano hari bimwe mu bigoye ndetse n’inyungu byo kugira igikorwa cy’ubucuruzi, ubigereranyije no kuba umukozi.
Iyo umuntu ahawe akazi nk’umukozi, haba hari urugero rugereranyije kandi hashyizwe mu gaciro ngo umushahara ujyane n’ingano n’imvune azaba yagiriye mukazi. Urugero, amasaha umukozi agomba gukora mu cyumweru, akenshi aba yateganyijwe, bityo umukozi akajya ahabwa umushahara w’amadolari runaka y’akazi aba yakoze. Bitewe n’umukoresha, umukozi ashobora guhabwa ibiherekeza umushahara nk’ubwishingizi mu kwivuza, ibihe by’ikiruhuko ndetse no guteganyiriza izabukuru. Umukoresha kandi ashobora kuba afite amasomo agenerwa abakozi abafasha kuzamura ubumenyi bw’akazi bakora, igihe umuntu akorera urwego rushyigikira abakozi. Kuba umukozi bivuze kuba umwe mu itsinda rikoresha imbaraga ngo ikigo runaka kigere ku ntego zacyo nyamukuru.
Ni gake ushobora kwemeza udashidikanya ahazaza h’ ubucuruzi utangije. Nyirabwo, aba arebwa na buri cyose gikenerwa mu bucuruzi ngo bube bukora ku rugero rwuzuye. Aha harimo buri cyose uhereye ku kumenya neza ko hakorwa akazi gahagije ngo kabe katuma udahomba, gutanga inyemezabwishyu no kwakira ubwishyu, kumenya ko ibikoresho byawe bikora neza, ukamenya ko inzu yishyurwa, kwishyura imisoro, gushaka impapuro z’ubucuruzi, gushaka no kwirukana abakozi n’ibindi. Mu by’ukuri akazi ntabwo kajya karangira ku muntu ufite ubucuruzi, akenshi hakenerwa amasaha menshi cyane kugirango ubucuruzi bukomeze bukore kandi bukore neza.
Cyakora, ibi bigoye binajyana n’inyungu ndetse n’igihembo cy’iyo mirimo yose. Ubucuruzi bwinshi hano muri Amerika bufitwe n’abimukira baje muri Amerika ari bakuru. Ubucuruzi butangirwa n’abimukira bwariyongereye cyane mu myaka 25 ishize, ku rugero rurenze ubutangizwa n’Abanyamerika bavukiye mu gihugu imbere. Uretse kuba ubu bucuruzi bwishyura neza ba nyirabwo, bunatanga akazi ku bandi. Abatunze ubucuri bumva bishimiye kuba bagira uruhare mu muryango mugari batuyemo batanga amahirwe y’akazi ku bandi.
Umuntu uri gutekereza gutangiza ubucuruzi bwe, agomba gutekereza ku buryo yiteguye gufata inshingano za kiyobozi ndetse n’ibiruhije bijyana no gutunga igikorwa cy’ubucuruzi. Ikindi umuntu aba agomba gutekerezaho ni ibyishimo ku giti cye, inshingano asanzwe afite ndetse n’intego afite mu buzima bwe muri rusange.


text:
Basanda Ns Oswald
Amadini n’Amatorero mu Rwanda ku wa 05 Mata 2020 ni bwo yashoje iminsi 40, biga igitabo gifite umutwe ugira uti ‘‘Ubuzima bufite Intego’’, icyo gitabo cyanditswe n’umukozi w’Imana Rick Warren akaba ari umu Pasitoro n’umuyobozi w’Itorero Saddleback Church.
Dr Rick Warren yagize ati ‘‘Waremwe n’Imana kandi uremerwa Imana,kandi igihe cyose uzaba utarasobanukirwa ibyo ngibyo, ntabwo ubuzima bwawe buzasobanuka, ubuzima budafite Imana ntibushobora kugira agaciro’’.
Buri munsi wari ugenewe inyigisho zawo, aho isomo ryo ku munsi wa 1 ryari, ‘‘Mbere na Mbere Imana’’, niba ushaka kumenya icyatumye uri ku isi, ugomba gutangirira ku Mana, wavutse kuko yabigambiriye, kandi uvuka ngo usohoze imigambi yayo.
Ku munsi wa 2, abakiristu bize ko ‘‘Ntabwo Uri Impanuka’’, ‘‘Ndi umuremyi wawe, natangiye kukwitaho uhereye ukiri mu inda Yeremia 44:2’’, mbere y’uko ababyeyi bawe bagusama, Imana yo yari igufite mu bitekerezo, ni yo yabanje kugutekereza, si ishaba, si amahirwe, si uruhurirane rw’ibintu kuba uri muzima uhumeka.
Uriho kuko Imana yagambiriye kukurema aho Bibiliya ivuga ngo ‘‘Uwiteka azasohoza umugambi amfitiye’’.
Imana iravuga iti ‘‘Narabahetse mukiri mu inda; n’arabateruye mukivuka, Nzabageza mu za bukuru nkibakunda. Muzarinda imvi ziba uruyenzi nkibaheka. Ni jye wabaremye kandi ni jye uzabaheka’’.
Naho ku munsi wa 3 hagira hati ‘‘Ni Iki Kigenga Ubuzima Bwawe’’, ubuzima bw’umuntu wese bugira ikibugenga, kugenga ikintu ni ukukiyobora, ukacyerekeza inzira, none se ubuzima bwawe bwo bugengwa n’iki?.
Hari ibintu 5 bigenga ubuzima bwa benshi ari byo umutima, ubwoba, urukundo rw’ibintu, gushaka gushimwa, nta kintu kirusha agaciro kumenya imigambi y’Imana ku buzima bwawe, kandi ntacyashobora gusimbura igihombo giterwa no kutayimenya. Ubuzima budafite intego ni nk’urugendo rutagira iyo rukujyana.
Ubuzima butarimo Imana ntibugira intego, kandi ubuzima butagira intego ntibugira agaciro. Kandi iyo ubuzima bubuze agaciro, ntibugira umumaro nta byiringiro butanga. Kumenya intego y’ubuzima bwawe byoronshya imibereho, biha icyerekezo imibereho yawe.
Igitabo Ubuzima bufite intego cyahinduye benshi mu Rwanda
Imana izatubaza ibibazo 2 by’ingenzi ‘‘Umwana wanjye Yesu Kristu natanze wamukoresheje iki?’’, ntabwo izakubaza idini n’imyemerere wari ufite, ikizagira icyo kimara ‘‘ese wemeye ibyo Yesu Kristu yagukoreye kandi wize kumukunda no kumwizera?’’ Yesu yarivugiye ati ‘‘Ni jye nzira n’ukuri n’ubugingo. Nta wujya kwa Data ntamujyanye.’’.
Icya kabiri, ‘‘Ibyo naguhaye byose wabikoresheje iki?’’ubuzima, ubuhanga, igihe, imbaraga, inshuti ndete n’ubutunzi Imana yaguhaye, ese wabyikoreshereje mu nyungu zawe cyangwa wabikoresheje gusohoza imigambi Imana yakuremye?.
Mu isomo rya 4 ‘‘Imana yashyize ibitekerezo by’igihe cy’iteka mu mutima w’umuntu, umuntu yaremewe kubaho iteka’’, ntabwo kubaho bigarukira kuri ubu buzima, uzamara igihe kinini hakurya y’urupfu mu buzima bw’iteka. Ubu buzima ni umwiteguro w’ubugingo bw’iteka.
‘‘Ibyo amaso atigeze kubona, ibyo amatwi atigeze kumva, ibyo umutima w’umuntu utigeze utekereza, Imana yabikiye abayikunda’’. Imana yagiye iduha kurunguruka tukabona ho agace uko bizamera mu buzima bw’iteka. Tuzi ko ubu Imana irimo kudutegurira aho tuzaba. Mu ijuru tuzabonana n’abo twakundaga bapfuye bizera.
‘‘Kubona Ubuzima Uko Imana Ibubona’’ ni yo yari nyigisho y’umunsi wa 5, ‘‘Ntabwo tubona ibintu nk’uko biri, tubibona nk’uko turi’’, uburyo ubona ubuzima bwawe ni cyo giha isura ubuzima bwawe.
Imana iteka iba irimo kwitegereza uburyo witwara imbere y’abantu, uburyo witwara mu bibazo, iyo wagize amahirwe, uri mu makimbirane, mu burwayi. Hari ubwo Imana imera nk’iyihishe, wayishaka ukumva isa n’iri kure yawe. Nta kintu na kimwe mu buzima bwawe kidafite impamvu’’.
‘‘Imana ni iyo kwizerwa, kuko itazakundira ko mugeragezwa ibiruta ibyo mwashobora kwihangana, ahubwo hamwe n’ibibagerageza izabacira akanzu, kugira ngo mubone uko mubasha kucyihanganira’’.
‘‘Uko Imana irushaho kuguha byinshi, ni ko igutegerezaho kurushaho kuba inyangamugayo’’, ubuzima ni kizamini ariko n’ikibitsanyo, uko Imana irushaho kuguha byinshi, ni ko igutegerezaho kurushaho kuba inyangamugayo’’.
Ku munsi wa 6, umutwe ugira uti ‘‘Ubuzima ni Icumbi ry’Igihe Gito’’, ndi hano ku isi igihe gito gusa Zaburi 119:19, ubuzima bugereranywa n’igicu, usiganywa yiruka, umwotsi utumuka, Bibiliya iravuga iti ‘‘Turi ab’ejo hashize… kuko iminsi yacu tumara ku isi ihita nk’igicu’’,
‘‘Uwo uri we by’ukuri azagaragara mu buzima bw’iteka, kandi igihugu cyawe cy’ukuri kiri mu ijuru, twebwe turi abaturage b’ijuru, aho Umwami wacu Yesu Kristu atuye’’.
‘‘Niba mushaka kwigendera uko mwishakiye, mucuditse n’isi uko mubiboneye uburyo, muba muhindutse abanzi b’Imana n’ab’inzira zayo’’. Bibiliya iravuga ngo ‘‘Turi intumwa za Kristu mu mahanga’’.
Ikibabaje ni uko benshi bahemukiye Umwami wabo n’igihugu cyabo. Babaye abapfapfa bafata umwanzuro ko ubwo batuye ku isi ari cyo gihugu cyabo. Ariko si Byo’’. Isi si bwo buturo bwacu bw’iteka; twaremewe isi nziza iruta iyi ngiyi.
‘‘Imvano ya Buri Kintu’’ , ku munsi wa 7, byose bikomoka ku Mana yonyine, Uwiteka yaremye byose ku bw’impamvu ze bwite, byose ni kubw’Imana, intego ni ukugaragaza icyubahiro cy’Imana, ni yo mvano y’ibiriho byose, na we ubwawe, byose yabiremeye icyubahiro cyayo, iyo kitabaho ntakiba cyararemwe.
Icyubahiro cy’Imana ni iki? Ni ukugaragara kw’Imana uko iri. Ni uguhishurwa kwa kamere yayo, ubuhangange bwo gukomera kwayo, umuco w’ubwiza bwayo, icyubahiro cy’Imana ni uguhishurwa k’ubugiraneza bwayo n’iyindi mico idahinduka igize kamere y’Imana.
Ibintu byose Imana yaremye byerekana icyubahiro cyayo mu buryo bumwe cyangwa ubundi, hari ibintu 2 gusa Imana yaremye bitayihesha icyubahiro : abamalayika baguye (bagahinduka abadayimoni) natwe abantu. Icyaha cyose, mu muzi wacyo ni ukudaha Imana icyubahiro. Ni ukugira ibindi ukunda ukabirutisha Imana.
Duhesha Imana icyubahiro dukunda bene Data, duhinduka tugasa na Kristu, dufashisha abandi impano zacu, tubwira abandi ibyayo, iyo umaze kumenya ukuri, yifuza ko ugusangira n’abandi. Uwo ni umugisha ukomeye kugeza abandi kuri Yesu.
Umunsi wa 8, ‘‘Waremewe Kunezeza Imana’’, ‘‘Ni wowe waremye byose, Igituma biriho kandi icyatumye biremwa ni ukugira ngo biguhimbaze’’, kuko Uwiteka anezerwa abantu be. Imana yahisemo kukurema kugira ngo ikunezererwe, uriho kuko igufitemo inyungu, ngo uyiheshe icyubahiro, usohoze imigambi yayo, uyitere umunezero.
Kunezeza Imana byitwa ‘‘Kuramya’’, ‘‘Uwiteka anezererwa abamwubaha, abategereza imbabazi ze’’, icyo ukora cyose kinezeza Imana gihinduka igikorwa cyo kuramya, iyo umuntu abayeho ataramya Imana, iteka yishakira ikindi ayisimbuza, kabone n’iyo cyaba we ubwe, Yesu yaravuze ngo ‘‘Imana Data ishaka abayiramya, kuramya ni uburyo bwo kubaho, kuramya birenze cyane umurimo wo kuririmba’’.
Ku munsi wa 9 havuga ko ‘‘Ni Iki Gitera Imana Guseka’’, ‘‘Uwiteka agusekere…’’ Kubara 6 : 25, ‘‘Unsekere Njyewe umugaragu wawe, unyigishe kugendera mu nzira zitunganye’’, Bibiliya iravuga ngo ‘‘Mushakashake uko mwamenya ibyo Umwami ashima abe ari byo mukora’’, urugero Nowa, Bibiliya imuvuga neza ngo ‘‘Nowa yanezezaga Uwiteka’’.
Imana iranezerwa iyo tuyikunze twivuye inyuma, iyo tuyizeye byuzuye, iyo tuyumviye n’umutima wose, iyo tuyihimbaza tukayishima ubudatuza, ahubwo dusabwa gutanga ibitambo byo guhimbaza n’ibitambo by’ishimwe. Dawidi yaravuze ati ‘‘ Nzashimisha izina ry’Imana indirimbo, nzayihimbarisha ishimwe ry’ibyo yankoreye. Ibyo bizanezeza Uwiteka’’.
Umunsi wa 10, ‘‘Umutima wo kuramya’’, mwitange mwihe Imana… umutima wo kuramya Imana ni ukwitanga, Nushaka kumenya agaciro ufite mu maso y’Imana, ujye ureba Kristu arambuye amaboko ku musalaba, nk’aho yakavuze ati ‘‘dore ikigero ngukunda! Nahitamo gupfa aho kubaho ntagufite’’.
Kuramya k’ukuri biboneka iyo witanze utizigamye ukiha Imana ‘‘Kwiyegurira’’, Imana ishaka ubuzima bwawe, nta n’agace wishigaje na 95% ntiba ihagije, hari inzitizi 3 zitubuza kwiha Imana byuzuye ; ubwoba, kwiyemera no kudasobanukirwa.
Umunsi wa 11‘‘Guhinduka Inkoramutima y’Imana’’, Yesu yaravuze ngo ‘‘Sinkibita abagaragu, kuko umugaragu atazi ibyo shebuja akora, ahubwo mbise incuti kuko ibyo numvise kuri Data byose mbibamenyesheje’’.
Imana yifuza cyane ko tuyimenya bya hafi. Kumenya Imana no kuyikunda ni yo mahirwe akomeye twahawe, kandi kumenywa no gukundwa ni wo munezero uhebuje w’Imana ‘‘Uwirata yirate ko yamenye akansobanukirwa…, kuko ibyo ari byo nishimira.’’
Igituma Imana yafataga Yobu na Dawidi nk’inshuti magara ni uko bakundaga ijambo ryayo kuruta ibindi byose, kandi bakaritekerezaho kenshi mu munsi. Yobu yarivugiye ati ‘‘Amagambo yo mu kanwa kayo yambereye ubutunzi bundutira ibyo kurya binkwiriye.’’ Dawidi ati ‘‘Nzibwira ibyo wakoze byose, nzita ku bikomeye wakoze’’.
Ku munsi wa 12 hagira hati ‘‘ Gushimangira Ubucuti Bwawe n’Imana’’, urugero rw’ubucuti bwawe n’Imana ni wowe uruhitamo, kuko bigenda ku bund bucuti bwose, bisaba kubyitaho, bisaba igihe, umwete, ukayibwira udahisha ibikuri ku mutima, ukayizera iyo igusabye kugira icyo ukora, ukiga kwita ku byo ikunda, ukifuza ubucuti bwayo kuruta ikindi cyose.
Muri Bibliya, inshuti z’Imana zavugishaga ukuri ko mu mutima, kenshi zikitotomba, zigakekeranya, zikarega, zikajya impaka n’umuremyi wazo. Igitangaje ni uko Imana isa n’aho uko guhangana ntacyo kuyibwiye ndetse igasa n’igushyigikiye.
Mose na we, nk’inshuti y’Imana, yayishubije nta buryarya, yagize ati ‘‘Niba nkugiriyeho umugisha koko, nyereka imigambi yawe…wibuke yuko ubu bwoko ari ubwawe’’.
”Kuramya Kunezeza Imana”, umunsi wa 13, Imana iragushaka wese. Hari uburyo buri bwo n’uburyo butari bwo bwo kuramya Imana. Bibliya iravuga ngo ‘‘Dukwiriye gukomeza ubuntu bw’Imana kugira ngo tubone uko dukorera Imana nk’uko ishaka.’’ Hari ibintu 4 biranga uko kuramya Imana ishima.
Imana irishima iyo tuyiramya mu buryo buhuye n’uko iteye, irishima iyo tuyiramya bivuye ku mutima, iranezerwa iyo tuyiramya tubitekereje, iyo kuyiramya kwacu kugaragarira mu bikorwa.
Umunsi wa 14, ‘‘Iyo Imana Isa n’Iri Kure Yawe’’, ‘‘Uwiteka yimye amaso ubwoko bwe ariko ndamwiringira kandi nzajya mutegereza’’. Imana iba ihari, uko waba wumva umeze kose, biroronshye kuramya Imana iyo ibintu byose bigenda neza mu buzima, iyo ufite ibyo kurya ariko ibintu ntibihora ari byiza mu buzima.
Ikigero gihanitse cyo kuramya Imana ni igihe ushobora kuyihimbaza nubwo uri mu kababaro, ukayishima uri mu bigeragezo, ukayizera uri mu bishuko, ukayiyegurira uri mu burwayi, kandi ugakomeza ukayikunda n’iyo isa n’iri kure cyane.
Ujye ukora ibyo Yobu yakoze yagize ati ‘‘Yibukita hasi arasenga ati ‘‘navuye mu inda ya mama nambaye ubusa, nzasubira mu inda y’isi ntacyo nambaye. Uwiteka ni we wabimpaye, kandi Uwiteka ni we ubintwaye. Izina ry’Uwiteka rihimbazwe’’.
Werurire Imana iyibwire uko wumva umeze, utumbire kamere y’Imana, kudahinduka kwayo, wizere ko Imana izasohoza amasezerano yayo, wibuke ibyo yagukoreye mu bihe byashize.
Umunsi wa 15, ‘‘Waremewe Kuba mu Muryango w’Imana’’ . Waremewe kuba mu muryango w’Imana. Imana ishaka kugira umuryango kandi yakuremye kuba umwe mu bawugize.
‘‘Umugambi wayo kuva kera wari uwo kutwinjiza mu muryango wayo itwiyegereje muri Yesu Kristu. Kandi ibyo birayinezeza.’’ Iyo yivuga ikoresha amagambo y’umuryango; Data, Umwana, Umwuka. Ubutatu ni ubusabane bw’Imana na yo ubwayo.
Umuryango wawe wo mu mwuka urusha gukomera umuryango wawe wo mu mubiri, kuko wo uzahoraho iteka.
Umunsi 16, ‘‘Ikirusha Byose Agaciro’’, ibyo navuga byose, ibyo nakwizera byose, n’ibyo nakora byose, ndafite urukundo ntacyo byose byaba bimaze’’, agaciro ko kubaho kari mu gukunda, isomo rirusha ayandi ni ugukunda, iyo dukunze nibwo turushaho gusa na yo ‘‘ukunde abandi nk’uko wikunda’’.
Uburyo bwiza bwo gukoresha ubuzima ni ugukunda, ubuzima butarimo urukundo nta gaciro nyakuri buba bufite, urukundo ruzahoraho iteka, tuzagenzurirwa ku rukundo.
Umunsi wa 17, ‘‘Aha ni mu Bacu’’, ‘‘Muri abo mu muryango w’Imana, abaturage bo mu gihugu cy’Imana, kandi muri abo mu nzu y’Imana hamwe n’abandi bakiristu’’. Uzamenya umurimo wawe mu buzima ari uko ufatanya n’abandi.
Umubiri wa Kristu ugizwe n’abantu batoranyijwe. Ikimenyetso cya mbere cyo gusubira inyuma ni ukutaboneka mu materaniro kenshi yo kuramya Imana n’andi materaniro y’abizera.
Igihe cyose dutangiye kudohoka ku guterana n’abandi, n’ibindi byose birahirima bikajya hasi. Kuba urugingo rw’umuryango w’Imana ntabwo ari ibintu byo gukorwa ujenjetse cyangwa ngo ubikore ari uko ufite umwanya uko wiboneye. Itorero ni ryo Imana yabikije gahunda yayo kw’isi.
Bibiliya ivuga ngo umukirisitu utagira Itorero abarizwamo ni nk’urugingo rutagira umubiri, ni nk’intama itagira umukumbi cyangwa umwana utagira umuryango.
Kuba urugingo rw’Itorero byerekanako wizeye by’ukuri, Yesu yaravuze ati ‘‘Nimunkunda ni bwo abantu bazamenya ko muri abigishwa banjye’’. Kuba mu muryango w’Itorero bigukura mu bwigunge no kwiheba. Kugira uruhare mu buzima bw’Itorero ryawe ni byo bizaguha imbaraga mu bugingo.
”Ubuzima bw’ubusabane”, umunsi wa 18, ‘‘Mbega uburyo ari byiza, mbega uburyo ari iby’igikundiro, iyo abantu b’Imana babanye bahuje’’, ubuzima buba bwiza iyo busangiwe. Imana ishaka ko tugenda mu buzima dufatanyije, ibyo ni byo Bibiliya yita ‘‘ubusabane’’.
Ubusabane nyakuri burenze kugaragara mu materaniro. Ni ugusangira ubuzima. Bisaba gukundana kutarimo kwikunda, gusangira nta buriganya, kugirirana neza mu bikorwa, gutanga utitangiriye, kwifatikanya mu kababaro.
‘‘Kubaka Imibanire Myiza’’, inyigisho yo ku munsi wa 19, kubana bisaba kubyitangira, Umwuka Wera wenyine ni we ushobora kurema ubusabane nyakuri hagati y’abizera.
Kubaka imibanire myiza bisaba kugendera mu mucyo, kubaka mibanire bisaba guca bugufi, kubaka imibanire myiza bisaba kubahana, bisaba kugira ibanga, kubaka imibanire myiza bisaba kubonana kenshi.
Umunsi wa 20, ‘‘Gusana Imibanire Yasenyutse’’, ‘‘Imana yiyunze natwe muri Kristu, kandi yaduhaye umurimo wo gusana imibanire’’. ‘‘niba hari icyo mwungutse ku bwo gukurikira Kristu, niba urukundo rwe hari icyo rwamaze mu buzima bwanyu, niba kuba mu muryango umwe mu Mwuka hari icyo bibabwiye… mwibwire kumwe, mukundane, mube inshuti zihuje umutima.’’
Dore inzira ndwi Bibiliya itanga mu nzira yo gusana ubusabane ; Uvugane n’Imana mbere yo kuvugana n’uwo mufitanye ikibazo, iteka ryose ujye ufata iya mbere, kuba ari wowe wagize nabi cyangwa wagiriwe nabi ntacyo bihindura : Imana ishaka ko ari wowe utera intambwe ya mbere. Ntugategereze ko uwo mufitanye ikibazo ari we ugusanga. Ube ari wowe ufata iya mbere umusange.
Gusana imibanire bifite agaciro gakomeye ku buryo Yesu yategetse ko biza mbere yo guterana ‘‘Nujya mu iteraniro ugiye gusenga, wajya gutanga ituro ukibuka ko mwene So hari icyo afite mupfa, usige ituro ryawe, uhite ugenda ushake mwene So mwikiranure. Ubwo ni bwo gusa ushobora kugaruka ugatura Imana ituro ryawe’’.
‘‘Kurengera Itorero Ryawe’’, umunsi wa 21, ni inshngano yawe kurengera ubumwe bw’Itorero ryawe, Imana yifuza cyane ko tugirana ubumwe no guhuza umutima hagati yacu.
Icyitegererezo cyacu ni Ubutatu. Imana Data, Umwana n’Umwuka Wera bafatanyije kuba umwe. Imana ubwayo ni yo cyitegerezo cy’urukundo rwitanga, ni icyitegererezo cyo guca bugufi gushyira abandi imbere no guhaza umutima kutagira amakemwa.
Paulo yinginga ngo ‘‘Mureke habeho guhuza nyakuri kugira ngo he kubaho ibice mu itorero, ndabinginga ngo muhuze umutima, ibitekerezo n’inama’’, ujye ushyira mu agaciro ibyo utegereje ku abandi. Nta torero ritunganye ririho ushobora guhungiramo. Buri torero rifite intege nke zaryo n’ibibazo byaryo. Nujya ahandi ntuzatinda kuhabona ibitakunezeza.
Umunsi wa 22, ‘‘Waremewe Gusa na Kristu’’, ‘‘Iyo turebye uwo Mwana tubona umugambi Imana yari ifite irema buri kintu’’, waremewe guhinduka ugasa na Kristu ‘‘Imana iravuga iti ‘‘tureme umuntu agire ishusho yacu ase natwe’’. Mu byaremwe byose, umuntu wenyine ni we waremwe mu ishusho y’Imana. Uwo ni umugisha ukomeye.
Inteko nkuru y’Imana ku buzima bwawe si ukubaho udamaraye ahubwo ni ukugenda uhinduka mushya muri kamere yawe, kugeza ubwo usa na Kristu. Umwuka Wera atanga imbaraga iteka ryose iyo uteye intambwe imwe yo kwizera.
Nubwo agakiza kawe kadasaba ko ushyiramo imbaraga, gukura mu mwuka byo bisaba uruhare rwawe.
Inshingano 3 mu gukura tugasa na Yesu; icya mbere tugomba guhitamo kureka imigendere yacu ya kera ‘‘Imyitwarire yose ijyanye n’uwo muntu wa kera igomba kubavamo. Ni mibi bisayishije. Muyiyambure.’’
Icya kabiri tugomba guhinduka uburyo dutekereza. Mureke Umwuka ahindure uburyo bwanyu bwo gutekereza.’’ Duhinduka bashya iyo tugize imitima mishya.
Umunsi wa 23, ‘‘Uburyo Dukura’’, Imana ishaka ko dukura muri byose nka Kristu. Imana ishaka ko ukura, intego ya So wo mu ijuru ni uko ukura, ukagira imyitwarire nk’iya Yesu Kristu.
Gukura mu mwuka ntabwo byizana. Bisaba kubyitangira wabitekerejeho. Ugomba kwifuza gukura, ukiyemeza gukura, ugashyiramo imbaraga ngo ukure, kandi ntutezuke mu gukura. Yesu araduhamagara, natwe tukamusubiza: ‘‘Yesu aramubwira ati ‘‘nkurikira, ube umwigishwa wanjye’’. Matayo arahaguruka aramukurikira.’’
Bibiliya iravuga ngo ‘‘Musohoze agakiza kanyu mutinya muhinda imishitsi, kuko Imana ari yo ibatera gukunda no gukora ibyo yishimira.’’ Gukura mu mwuka ni umurimo w’ubufatanye hagati yawe n’Umwuka Wera.
‘‘Guhindurwa n’Ukuri’’, umunsi wa 24, Ukuri kuraduhindura. Gukura mu mwuka ni ukugenda usimbura ahari ibinyoma ukahashyira ukuri. Yesu yasenze ngo ‘‘Ubejeshe ukuri, ijambo ryawe ni ryo kuri’’.
Ijambo ry’Imana ritandukanye n’andi magambo yose. Ni rizima. Yesu yaravuze ati ‘‘Amagambo nababwiye ni yo mwuka kandi ni yo bugingo’’ Iyo Imana ivuze, ibintu birahinduka. Umwuka w’Imana akoresha ijambo ry’Imana kugira ngo aduhindure duse n’Umwana w’Imana.
‘‘Guhindurwa n’Amakuba’’, umunsi wa 25, buri kibazo uhura na cyo kiba gitwikiriye umugambi w’Imana. Imana ikoresha ibyo tunyuramo byose mu buzima kugira ngo ihindure kamere yacu. Na muntu n’umwe ufite inzira y’ubuzima acyamo itarimo ingorane. Ubuzima ni uruhererekane rw’ibibazo.
Pawulo yagize ati ‘‘Twumvaga tumeze nk’abaciriweho iteka ryo gupfa, bituma tubona ko tudakwiye kwiyiringira, ariko ibyo byatubereye byiza kuko byatumye dushyira byose mu biganza by’Imana, kuko ni yo yonyine yashoboraga kudukiza.’’
Kuko Imana ifite ubutware ku bintu byose, ibigaragara nk’impanuka biba ari bimwe mu byo Imana ikoresha ngo isohoze umugambi wayo mwiza ifitiye ubuzima bwawe.
Umunsi wa 26, ‘‘Gukura Ku bwo Kunyura mu Bishuko’’, buri gishuko ni umwanya uba uhawe wo guhitamo gukora icyiza.
Buri gihe ushutswe uba ubonye uburyo bwo guhitamo hagati y’icyiza n’ikibi. Muri ibyo byombi, ibishuko biguha kwihitiramo icyo ukora. Nubwo ibishuko ari yo ntwaro ya mbere ya Satani yo kukugirira nabi, Imana yo iba ishaka kubikoresha kugira ngo igutere gukura.
Uburyo bwo kunesha ibishuko, wange gukuka umutima, umenye neza ibikugerageza uhore witeguye guhangana na byo, usabe Imana kugufasha.
Kunesha Ibishuko, ku munsi wa 27, mu bitugerageza byose, hahora hariho inzira yo kubisohokamo. Hari igihe ushobora kumva igishuko kizanye imbaraga zidasanzwe utahangana na zo, ariko icyo ni ikinyoma cya Satani. Imana yasezeranyije ko itazemera ko hagira ikikuzaho kirusha imbaraga ikikurimo kigushoboza guhangana na cyo.
Ntabwo Imana izemera ko unyura mu kigeragezo kirenze icyo ushobora kwihanganira. Uko urushaho gutekereza ku kintu ni ko kirushaho kukugiraho ubutware. Kugihagarika ni uguhindura ibitekerezo byawe ukabyerekeza ku bindi bintu.
Umunsi wa 28, ‘‘Bisaba Igihe’’, nta nzira y’ubusamo ibaho igeza ku kigero gishyitse cyo gukura. Gukura ukagira ingeso nk’iza Kristu si ikintu ushobora kwihutisha. Ukura mu bugingo kimwe no gukura ku mubiri, bitwara igihe.
Kuba umwigishwa ni urwo rugendo rwo kugenda uhinduka ugasa na Kristu, ‘‘Kugeza ubwo tuzagerera ku kigero gishyitse, ukagera ku gihagararo cya Kristu’’, gusa na Kristu ni yo ntego nkuru y’ubuzima bwawe.
Urwo rugendo rugizwe no kwizera (biva mu kuramya) kugira aho ubarizwa (kugirana ubusabane n’abandi) guhinduka (ku bwo kuba umwigishwa wa Kristu). Buri munsi Imana ishaka ko urushaho gusa na yo:
‘‘Kwemera Umurimo Wawe’’, umunsi wa 29, washyizwe ku isi ngo uhagire umumaro, Ntabwo waremwe kuba ku isi ngo urye ibyo uhasanze. Imana yaraguhaye, ishaka ko ugira icyo na we witura. Iyo ni yo ntego ya kane y’Imana ku buzima bwawe. Yitwa ‘‘Umurimo wawe’’cyangwa ‘‘umumaro wawe’’.
Waremwe gukorera Imana, wakijijwe kugira ngo ukorere Imana, wahamagariwe gukorera Imana.
Umunsi wa 30, ‘‘Twaremewe mu Buryo Dukorera Imana’’, waremewe gukorera Imana, buri wese muri twe Imana yamubumbye mu buryo bwihariye ari byo yise ‘‘kugira isura’’, kugira ngo ashobore gukora ibintu bimwe na bimwe.
Mbere yo kukurema, Imana yabanje uhitamo uruhare ishaka ko uzagira ku isi. Uteye uko uteye kuko waremewe umurimo wihariye.
Imiterere ya buri muntu ni ibi bikurikira; Impano zo mu Mwuka, umutima, ubushobozi, Imiterere, inararibonye.
Umunsi wa 31, ‘‘Gusobanukirwa Imiterere Yawe’’, ni wowe wenyine ushobora kuba wowe, nta abantu babiri bashobora kuba umwe, ubushobozi bwawe bugizwe n’ubwenge cyimeza wavukanye, ubushobozi bwacu buturuka ku Mana, buri bushobozi bushobora gukoreshwa icyubahiro cy’Imana, ibyo nshobora gukora, ubwo Imana iba ishaka ko mbikora.
Umunsi wa 32, Gukoresha ibyo Imana yaguhaye, Imana ikwiye guhabwa umugabane uruta iyindi mu buzima bwawe, iyo ushaka gukorera Imana mu buryo budahuye n’icyo waremewe, bimera nk’ibya wa musazi wasomeye amase n’amaganga ati ‘‘ibitajyanye ni ibi’’.
Menya imiterere yawe, utangire usuzuma impano zawe n’ubushobozi bukurimo, ibyo waciyemo ubikuremo amasomo, wishimire imitere yawe.
‘‘Imikorere y’Abagaragu Nyakuri’’, umunsi wa 33, Imana ipima gukomera kwawe ireba umubare w’abantu ufitiye akamaro kuruta kureba umubare w’abagukorera. Ujye uhora wibuka ko Imana yakubumbiye gukorera abandi ntabwo yakubumbiye kwirebaho.
Umunsi wa 34, ‘‘Gutekereza nk’Umugaragu’’, mujye mwitekereza nk’uko Kristu yitekerezaga, abagaragu batekereza ku abandi kuruta uko bitekerezaho, abagaragu batekereza nk’ibisonga aho kwifata nk’aba nyiri bintu, bashingira agacuro kabo kuri Kristu, banezezwa no gukorera Imana.
Imbaraga z’Imana mu Ntege Nke Zawe, umunsi wa 35, Imana ikunda gukoresha abanya ntege nke, Yo iravuga ngo ‘‘Inzira zanjye n’ibyo nibwira bisumba ibyanyu’’ ni yo mpamvu ikora ibihabanye n’ibyo twibwiraga.
Twibwira ko ishaka gukoresha imbaraga zacu ariko ikoresha n’intege nke zacu mu buryo bwo kuyihesha icyubahiro.
Wemere intege zawe, Pawulo yagize ati ‘‘Nzanezezwa cyane kwirata intege nke zanjye, ngo imbaraga za Kristu zinkoreramo..’’.
Umunsi wa 36, ‘‘Waremewe kujyana Ubutumwa’’, waremewe kujyana ubutumwa, gusohoza ubutumwa ni yo ntego ya 3 Imana yari ifite ikurema.
Agaciro ku butumwa wahawe ni gusohoza ubutumwa wahawe wo gukomeza umurimo wa Yesu ku isi, kujyana ubutumwa ni umurimo w’icyubahiro, umurimo wawe wo kuvuga ubutumwa ufite agaciro kazakugeza no mu bugingo buhoraho.
”Kugeza ku Bandi Ubutumwa bw’Ubuzima Bwawe”, umunsi wa 37, Imana yaguhaye ubutumwa bw’ubuzima bwawe ugomba kugeza ku abandi. Harimo, uko ubuzima bwanjye bwari bumeze mbere yo kumenya Kristu, uko namenye ko nkeneye kwakira Yesu, Uko nakiriye Yesu mu buzima bwanjye, impinduka Yesu yazanye mu mibereho yanjye.
Umunsi wa 38, ‘‘Guhinduka Umukirisitu ku Rwego Mpuzamahanga’’, inshingano iruta izindi ni umurimo wawe, gutekereza nk’umukristu wo ku rwego mpuzamahanga, ugomba kuva ku muco wo kwitekerezaho ujye utekereza ku abandi, uve ku gutekereza abakuri hafi gusa utangire gutekereza abari mu isi yose, utangire utekereze ibizahoraho.
Umunsi wa 39, ”Ringaniza Intego z’Ubuzima Bwawe”, umunsi wa 39, Hahirwa abafite ubuzima buringanije intego zose, kuko ni bo bazarama kuruta abandi bose.
Hari intego 5 z’ubuzima bwawe ari byo , gukundisha Imana umutima wawe wose, gukunda mugenzi wawe nk’uko wikunda, guhindura abantu abigishwa, mubabatize, mubigisha kwitondera ibyo nababwiye.
Umunsi wa 40, ”Kubaho Ufite Intego”, kubaho ufite intego ni bwo buryo bwonyine bwo kugira ubuzima nyabuzima.
Ukwiriye kumenya ibintu 3 by’ingenzi mu buzima, kumenya icyo uri cyo, kugira agaciro no kugira umumaro, ‘‘ubwo mumenye ibyo murahirwa nimubikora’’. Iyo umaze kumenya neza icyo Imana ishaka ko ukora, umugisha uwubona iyo utangiye ukabikora.
Iyo Imana iri mu mutima wawe, urangwa no kuyiramya. Iyo itarimo, urangwa no guhangayika ni kimenyetso kikuburira ko Imana wayitendetse ku ruhande. Numara kuyisubiza mu mwanya wo hagati uzongera wumve ufite amahoro.
Bibiliya iravuga ngo ‘‘Muzumva amahoro ava ku Mana aje akabaturisha, Ni iby’igitangaza uko wumva umeze iyo Krisitu aje akirukana guhangayika bikava mu mutima w’ubuzima bwawe’’.
N.B: Urugendo rw’izi nyigisho zifite umutwe ugira uti ‘‘Ubuzima bufite Intego’’ zateguwe n’umukozi w’Imana Pasitoro Rick Warren, ni inyigisho zari zikwiye kwigishwa mu mashuri abanza n’ayisumbuye kugira ngo umwana w’umunyarwanda akure asobanukiwe kandi azi neza icyo yahitano akiri muto.
Nanone ntawabura gushimira Perezida wa Repubulika y’u Rwanda Paul Kagame kuba yaragize uruhare rufatika mu gutuma uyu mukozi w’Imana aha umwanya amadini n’amaterero, kugira ngo bige kandi basobanukirwe guha abakiritu ubumenyi, burimo Ubutumwa Bwiza bw’Umwami n’Umukiza wacu Yesu Kristu.
Imana ihe abayobozi b’Amatorero n’Amadini mu Rwanda umugisha, kuba baremeye kwigisha no gukurikirana abakiristu babo, mu gihe cy’iminsi 40 bakaba baramenye, kuko ijambo ry’Imana rivuga ngo ‘‘Nimumenya ukuri, ukuri kuzababatura’’.
Amen!


text:
Urashaka kunanuka cyangwa kugabanya ibiro ? dore ibiribwa warya ndetse n’inama wakurikiza
Hari igihe uba waragize ahantu ujya, cyangwa se wenda waragumye no mu rugo, ariko ukumva warabyibushye cyane ku buryo wumva utamerewe neza, ukumva wifuza nibura kunanukaho nk’ibiro bitatu. Hari (...)Read more
Ese wari uzi ko umubyibuho ukabije wabonewe igisubizo ? (Obesity)
Muri iyi minsi ku isi hose ndetse no mu Rwanda, usanga abantu benshi babangamiwe n’umubyibuho ukabije, ubushakashatsi bugaragaza ko indwara nyinshi ziri guhitana imbaga y’abantu muri iki gihe (...)Read more
Ese ni ibiki byagufasha gukuraho ibicece ?
Muri iki gihe abantu benshi bafite ibibazo by’umubyibuho ukabije, gusa ikibangamira abantu cyane cyane abagore n’abakobwa ni ibicece byo kunda.Gukora imyitozo itandukanye ni byiza kuko bifasha (...)Read more


text:
Groupe Amababa ibarizwa mu rusengero Horeb ruherereye i Nyamirambo mu mujyi wa Kigali yatangiye umurimo wo kuririmba mu mwaka wa 2007, kuri ubu igiye kumurika album ya mbere y'amashusho mu gitaramo batumiyemo amatsinda atandukanye.
Amababa mu marenga ya gihanuzi asobanura "Kwihuta", iyi ikaba ari nayo ntego ya Groupe Amababa nk'uko iri muri Matayo 28:19-20 havuga kwihutana ubutumwa bwamamaza Yesu Kristo aho bashoboye hose kuva batangira umurimo wo kuririmba mu mwaka wa 2007.
Groupe Amababa yatangiye irimo abasore 7 kandi n'ubu baracyari 7, ariko ntabwo abayitangiriyemo bose bakiyirimo ahubwo imibare yabo igaragaza ko hamaze gucamo abaririmbyi 19. Mu kwihutana ubwo butumwa bwiza, bamaze kuzenguruka uturere tw'u Rwanda hafi ya twose kandi bakishimirwa n'abo basanze ndetse bakanabwirwa ko indirimbo zabo zifasha benshi haba ku bazitunze, abazumva kuri Radiyo cyangwa ku mbuga nkoranyambaga nka YouTube na Facebook.
Groupe Amababa ifite imizingo 3 y'indirimbo z'amajwi adafite amashusho ndetse ikaba ifite n'izindi ndirimbo bitegura kuzashyira ku muzingo wa 4, ariko ubu icyo bimirije imbere ni igitaramo cyo gushyira ahagaragara umuzingo wabo wa mbere w'indirimbo zigaragaza amashuho (DVD).
Ni igitaramo kizaba tariki 17 Gashyantare (02) muri uyu mwaka wa 2019, kikazabera ku rusengero iyi groupe ibarizwaho rwa Horeb i Nyamirambo, munsi gato ya state Regionale guhera i saa sita z'amanywa. Muri iki gitaramo, Groupe Amababa, izifatanya n'andi makorari yo mu itorero ry'abadivantisite b'umunsi wa karindwi akurikira: Abatwaramucyo ya Kacyiru, Ababimbuzi ya Muhima, Abahamya ya Muhima na Babwire Yesu y'i Samuduha.
Groupe Amababa yararikiye buri wese usoma iyi nkuru, ko yazitabira iki gitaramo cyabo kandi akanabwira bagenzi be kuzajya kwifatanya nabo mu ntego yabo yo kugeza ubutumwa bwiza henshi kandi vuba. Dusoza iyi nkuru twabamenyesha ko uwashaka kumva indirimbo za Group Amababa yajya kuri YouTube akandikamo Amababa Group.
UMVA HANO 'NGIYE KUZARIRIMBIRA MU IJURU' YA GROUPE AMABABA


text:
Inyigisho yo ku wa gatatu w’icyumweru cya 2 cy’Adiventi 09 Ukuboza 2015
Bavandimwe,
Turakomeza kwitegura Umukiza kugira ngo tuzakire ku buryo buboneye umukiro atuzaniye, umukiro ukomoka ku Mana. Igihe cy’Adiventi, ni igihe cy’amizero n’ibyishimo. Umukiza ari hafi, umukiro turakozaho imitwe y’intoki. Tumwitegure nk’uko twitegura umushyitsi ukomeye. Kandi koko arakomeye kuko ari Imana byuzuye.
-
« Nimungane… nzabaruhura »
Nk’uko umuhanuzi Izayi abitubwira mu isomo ry’uyu munsi, « abakiri bato bacika intege, ndetse n’abagabo b’intwari bakagwa rwose. Ariko abiringira Uhoraho, bazongera kubona imbaraga : bazatumbagira mu kirere nka za kagoma, biruke ubutananirwa ; bihute nta kudohoka » (Iz 40,30-31).
Mu ivanjili, Yezu arabona ko tunaniwe. Kandi ni byo muri iki gihe abantu benshi barananiwe, bararushye, bararemerewe. Yezu araturembuza ati : « Nimungane mwese, abarushye n’abaremerewe, jye nzabaruhura. Nimwikorere umutwaro wanjye, kandi mundebereho, kuko ngira umutima ugwa neza kandi nkoroshya ; muzamererwa neza mu mutima wanyu. Koko rero umutwaro wanjye uroroshye n’ibyo mbakorera ntibiremereye » (Mt 11, 28-30).
-
Ubumwe n’Imana
Bavandimwe, murabizi ko amakuba ya muntu akomoka ku cyaha. Muntu yitandukanyije n’Imana bityo ubuzima bw’Imana ntibumugeraho uko bikwiye. Kugira ngo tubyumve neza, twakwifashisha ikigereranyo cy’amazi. Amazi arasukura kandi agatanga ubuzima. Abakire bagira amazi mu nzu bakayavoma kuri robine. No mu giturage hari ahari amavomo ya kijyambere. Kugira ngo amazi atugereho hagomba ibintu bitatu by’ingenzi : isoko y’amazi asukuye, uruhombo (tuyau)ruyatugezaho na robine. Iyo uruhombo ruhuza isoko na robine rwacitsemo kabiri nta tuzi na duke dushobora kugera muri robine. Niyo waba ufite robine ya zahabu, nta mazi uzabona, uzicwa n’inyota. Bisaba gusana uruhombo bityo amazi akakugeraho. Hari ubwo rudacikamo kabiri, ariko rukaziba. Icyo gihe bisaba kuruzibura kugira ngo amazi aze neza kandi ari menshi. Hari ubwo rupfumuka, amazi akagenda anyanyagira hose. Icyo gihe bisaba guhoma iyo myenge yose kugira ngo amazi akugereho.
Mu mubano wacu n’Imana naho ni ko bimeze. Imana ni urukundo kandi ni ubuzima. Kugira ngo urukundo rw’Imana n’ubuzima bwayo bitugereho natwe tubera abandi urumuri, tugomba guhora twunze ubumwe nayo , mbese nka rwa ruhombo ruhuza robine n’isoko y’amazi. Gucikamo kabiri k’uruhombo, ni bya bindi muri gatigisimu bita icyaha gikomeye (péché mortel). Ni ukuvuga kwitandukanya n’Imana burundu. Icyo gihe nta buzima bwayo buzakugeraho kuko wabwanze, utabushaka, wumva wihagije, udakeneye Imana mu buzima bwawe.
Abenshi ariko nkeka ko Imana tuyikunda, tuyishaka, ariko mu ntege nke zacu tugacumura. Icyaha twakigereranya no kuzibya uruhombo. Icyo gihe ubuzima bw’Imana ntibutugeraho neza. Icyaha kandi twakigereranya na wa mugese umunga uruhombo rukazamo imyobo , amazi akagenda anyanyagira, kuri robine hagera utuzi duke cyane.
Twakora iki rero ngo ubuzima bw’Imana butugereho ku buryo buboneye ?
Kugira ngo twunge ubumwa n’Imana Kiliziya itwereka inzira. Hari isengesho rihoraho, gusoma no kuzirikana Ijambo ry’Imana, guhabwa Ukaristiya n’andi masakramentu, gukora ibikorwa byiza bishingiye ku rukundo n’ibindi.
Icyakora, iyo umuyoboro uduhuza n’Imana utameza neza, bisaba kubanza kwuzibura. Naho ubundi waba uhingira ku rwiri, cyangwa se wubaka ku musenyi (Mt 7,25-27).
-
Isakramentu rya Penetensiya
Kugira ngo muntu yongere yunge ubumwe n’Imana na bagenzibe, Yezu yaremye Isakaramentu ry’Imbabazi, isakramentu rya panetensiya. Iri sakramentu, riduhuza n’Imana kandi rikatwunga n’abavandimwe. Twarigereranya no gusana uruhombo rwacitsemeo kabiri, kuruzibura cyangwa se guhoma imyenge yarwo. Mbese ni ukuvanaho inzitizi zose zibuza amazi kugera kuri robine ku buryo buboneye.
Icyakora iki kigereranyo nticyuzuye. Penetensiya ikora ibirenze. Mbese ni nko gufata rwa ruhombo rwacitse, rwangijwe n’umugese, rwazibye, ukarusubiza mu ruganda. Abari bararukoze barongera bakarukora, bakaguha uruhombo rwiza rurusha urwa mbere ubwiza kandi rurusha gukomera no guhangana n’umugese n’ibindi byose bishobora kurwangiza.
Muri Penetensiya Imana idukiza ibyaha byose twakoze. Icya kabiri iduha imbaraga dukeneye mu ntambara turwana na Sekibi n’ibyo aduhendesha ubwenge byose.
Nibyo umuhanuzi Ezekiyeli avuga ati « Mu mubiri wanyu, nzakuramo umutima w’ibuye, nshyiremo umutima wumva. Nzabuzuzamo umwuka wanjye , mbatere gukurikiza amategeko yanjye, mwubahirize amabwiriza yanjye » (Ezk 36,26-26).
Ngibyo ibitangza Imana idukorera mu isakramentu ry’imbabazi. Ntabwo ari ibintu umuntu yavuga mu magambo ngo byumvikane. Koko « uko umutima ubizi, siko umunwa ubivuga ». Icy’ingenzi ni ukurihabwa ukumva uburyohe n’ububasha bwaryo.
Abakuru murabyibuka inzoga yitwa Ginesi ikigera mu Rwanda, abanywi ntibahise bayitabira. Byabaye ngombwa ko abahanga mu kwamamaza bayamamaza kuri Radiyo Rwanda. Uwayamamazaga yariyamiraga ati « Yaaaa ! Ibanga rya ginesi niyo rikwibwirira ! ». Mu yandi magambo, yisomeho nibwo uzumva uburyohe bwayo. Na penetesniya ni uko. Yihabwe, nibwo uzumva ubwiza n’ububasha bwayo. Naho niwita ku bayipinga, batarigeze bayihabwa, ngo ni ukubwira ibyaha umuntu, ngo ni ukwivamo… uzakomeza wumirane nka ka gati ko ku mayaga umuhanuzi Yeremiya atubwira, katazigera gakura ngo kagare (Yer 17,6). Imana yaturemye, yatugeneye ubuzima, amahoro ibyishimo n’umunezero, itwereka n’inzira iboneye kugira ngu tubigereho. Yezu yabwiye intumwe ze ati « Nimwakire Roho Mutagatifu. Abo muzakiza ibyaha bazabikizwa, abo mutazabikiza bazabigumana » (Yh 20,22-23).
Bavandimwe, ejo Papa Fransisko yakinguye amarembo atangiza Yubile y’umwaka w’Impuhwe za Nyagasani. Turashimira Imana yamuduhaye. Dukomeze tumusabire nk’uko adahwema kubidusaba. Tugane ku isoko y’impuhwe z’Imana bityo natwe tube abanyampuhwe nk’uko Data wo mu ijuru ari umunyampuhwe ( Lk 6, 36-38).
Adiventi ikomeze ifashe buri wese kwiyunga n’Imana no kunga ubumwe na bagenzi be. Muzagire Noheli nziza, Noheli y’amahoro, ibyishimo n’umunezero ukomoka ku Mana. Ya mahoro y’umutima umuntu agira n’iyo yaba ari mu bukene, mu bitaro, muri gereza, mu buhungiro, mu bwigunge… Amahoro Umukiza atuzaniye atandukanye n’amahoro y’isi (Yh 14,27).
Umwaka wa 2016 uzabere buri wese umwaka w’impuhwe za Nyagasani. Bikira Mariya utasamanywe icyaha, akaba nta n’icyaha bwite yigeze akora akomeze atube hafi.
Padiri Alexandre UWIZEYE


text:
Minisitiri w’Ubutabera mu Rwanda akaba n’intumwa ya Leta, Johnston Busingye, ubwo kuri uyu wa 14 Kamena 2021 yaganiraga n’abanyeshuri biga mu ishuri rikuru ryigisha rikanateza imbere amategeko( ILPD), yabibukije ko badakwiye kujenjeka, ko imikorere yabo igomba kugendera ku mahame y’umwuga bigishwa, bityo bagateza imbere umugabane wa Afurika mu bijyanye n’amategeko.
Mu kiganiro yahaye aba banyeshuri, yabibukije ko ibyo bazakora byose bigomba gushingira ku mahame ngengamyitwarire igomba kuranga abize n’abakora mu bijyanye n’ubutabera hagamijwe kuzamura icyizere bagirirwa n’abaturage baho bakomoka.
Yagize ati” Icyingenzi ni uko tudahuzwa n’imico y’aho dukomoka, ariko mugomba kumenya ko hari ibyo duhuriraho bityo ibyo muzakora bikagomba gushingira ku kuzamura icyizere mu baturage mubafasha mu bibazo bafite birebana n’amategeko atugenga twebwe nk’abanyamategeko”.
Minisitiri Busingye, yongeyeho ko nubwo “dukomoka mu bihugu bitandukanye ndetse n’imico itandukanye” ntabwo mu kwiye kwirara kuko ibyo mukora bigomba gushingira ku bumenyi mufite mwahawe, nibwo bukwiye kubageza ku bunyamwuga mwatojwe kuko aya mahame akwiye kutugenga.
Ati” Nibyo koko tuva mu bihugu bitandukanye ndetse tunafite imico itandukanye, ariko aya mahame yacu tugomba kuyakurikiza, nti tugomba kwirara kuko ibyo dukora bigomba gushingira ku bumenyi twahawe. Dufite amahame twese agomba kutugenga nk’abakora mu butabera, bityo bigatuma abatugana baza batishisha kuko bazaba badufitiye icyizere nyacyo kuko ibyo dusabwa gukora twabikoze kinyamwuga”.
Yakomeje ababwira ko ibyo bazakorera abaturage b’ibihugu bakomokamo bishobora gutuma umugabane w’Afurika uba intangarugero bivuye mu kubaha amahame agenga umwuga ndetse bakubahiriza amategeko y’ibihugu bakomokamo bityo ibyiza ntibihore byitezwe ku bandi kandi nabo babishobora.
Minisitiri Busingye ati” Ntabwo dukwiye guhora dutegereje abandi kandi tunabatezeho ibyiza ngo nuko aribo twizeye. Ibyo muzakorera ibihugu byanyu mukomokamo nibyo bizafasha uyu mugabane wacu kwibonera ubutabera nyabwo tugendeye ku mahame atwinjiza neza mu mwuga wacu”.
Muri iri shuri rikuru ryigisha rikanateza imbere amategeko (ILPD), ubu higamo abanyeshuri basaga 131 bakomoka ku mugabane w’Afurika, aho bari kwiga amezi 6 bakaba bazasoza amasomo yabo mu kwezi gutaha kwa Nyakanga babone kujya mu kazi aho bakomoka.
Aba banyeshuri bitegura gusoza amasomo yabo, bakomoka mu bihugu birindwi (7) birimo; Kenya, Rwanda, Ghana, Gambie, Sierra Leone, South Sudan na Cameroun ifitemo abanyeshuli benshi.
Akimana Jean de Dieu


text:
Inyigisho yo ku cyumweru cya 2 cya Adiventi, Umwaka C
9 Ukuboza 2012
AMASOMO: 1º. Bar 5, 1-9; 2º. Fil 1, 4-6.8-11; 3º. Lk 3, 1-6
Inyigisho yateguwe na Padiri Cyprien BIZIMANA
Abantu bagomba kwisubiraho bakabatizwa
1.Inyigisho ya ngombwa
Twatangiye iyi Adiventi duhamagarirwa kwifata ku buryo bushimisha Imana. Kuri iki cyumweru cya kabiri, twite ku nyigisho Yohani Batisita yahaye abayahudi mu gihe YEZU KRISTU yari agiye gutangira ubutumwa bwe ku isi. Yohani Batisita yabashishikazaga kwisubiraho no kubatizwa. Iyo ni yo nzira yo kubabarirwa ibyaha bituzitira mu kugana Umukiza wacu YEZU KRISTU. Ntidushobora kumubona twibereye mu gihu gituma duhunga amayira ye. Igihu cyabuditse kigomba kweyuka kugira ngo dutere intamwe tujya mbere. Inzira nziza yo kwitegura Umukiza ni iyo yo kwisubiraho. Ni ko kuringaniza utununga tunungarayeho nyamara tudashobora kujya mbere.
Abahanuzi bateguriye umuryango w’Imana Ukuza kwa mbere kwa YEZU KRISTU ku isi. Bakunze gukoresha imvugo yo gusiza imisozi miremire kimwe n’utununga, gusibanganya imikokwe no kuringaniza hose kugira ngo bagendere mu mudendezo bamurikiwe n’ikuzo ry’Imana. Ni yo mvugo twumvanye umuhanuzi Baruki bavuga ko yabaye umukarani wa Yeremiya umuhanuzi. Igitabo cyamwitiriwe cyanditswe igihe abayahudi bari barajyanywe bunyago i Babiloni. Bashishikarizwaga gukomera ku Mana no gukurikiza Amategeko bakisubiraho mu mitima yabo. Yohani Batisita na we yakoresheje imvugo nk’iyo mu gihe YEZU yari hafi gutangaza Ingoma y’Imana. Na we ariko ubwo yibutsaga impanuro za Izayi umuhanuzi ati: “Nimutegure inzira ya nyagasani, muringanize aho azanyura! Imanga yose yuzuzwe, umusozi wose n’akanunga bisizwe, ahantu hagoramye hagororwe, n’inzira z’urubuye zitungane. Maze umuntu wese azabone umukiro uturutse ku Mana”.
Abahanuzi bo mu Isezerano Rishya (ni intumwa) bo badutegurira Ukuza kwa kabiri kwa YEZU KRISTU ari na ko kwa nyuma gusoza byose ijana ku ijana. Imvugo bakoresha ni iduhamagarira kurangwa n’URUKUNDO rwa YEZU KRISTU. Ni yo nzira yo kwitegura kwakira Umukiza. Ni ko Pawulo intumwa yabitubwiye mu isomo rya kabiri. Arashimagiza Abanyafilipi kubera ko bakomeje kugaragaza ikinyotera cy’urwo RUKUNDO, natwe twumvireho duhore tugaburirwa ibidufasha kurukomeraho. YEZU KRISTU ntashobora kutwigaragazamo no kugera ku bandi atunyuzeho igihe cyose twitandukanya n’izira ze z’URUKUNDO. Inzira nyayo ni iyo yo kwisubiraho no kubatizwa.
2. Kwisubiraho
Icyo tugomba gushyira imbere twe abigisha mbere y’abandi Ijambo ry’Imana, ni uguhamagarira bose kwisubiraho. Uko kwisubiraho ni uguhindura imibereho yacu tukayishushanya n’URUKUNDO rwa KRISTU. Mbere yo kuvuga menshi twigisha, ni ngombwa kwiyigisha mbere na mbere. Ni ngombwa gutakamba tugira tuti: “Uhoraho unyigishe inzira y’ugushaka kwawe…”. Aho gushyira imbere icyubahiro cyacu, ni ngombwa kwigisha Inkuru Nziza twiyoroheje. Isi yacu ntikeneye abanyacyubahiro batubaha Imana. Icyeneye abaha Imana icyubahiro gikwiye mbere yo kubumbura umunwa ngo baravuga ibyayo.
Kwigisha kwisubiraho natwe twitoza iyo nzira yo kwisubiraho, ni ko gutegurira inzira za Nyagasani. Amatwara y’ukuri k’URUKUNDO rwa KRISTU twifitemo imbere, ni yo atuvuburira imbaraga zo kwigisha nta bwoba nta buryarya, tutagamije kwibonekeza ahubwo tugamije kurohora abarohamye mu rudubi rw’ibyaha.
Kimwe mu bigaragaza ko twisubiyeho, ni uguhora tuzirikana Amategeko y’Imana nta na rimwe dushyize ku ruhande maze tukicuza nta buryarya. Kwisubiraho by’ukuri ni ukwigobotora icuraburindi ry’ibyaha, tukakirana umutima usukuye YEZU muri Ukarisitiya. Kwicuza ni ugusohoka mu gihu kitubundikiye tugahanga amaso ibyiza by’Ijuru YEZU KRISTU adusezeranya. Kugira iyo nyota iturinda ubwoba bw’urupfu cyangwa impungenge z’uko umunsi umwe tuzapfa, ni ko guhora twiteguye kwakira UMUKIZA YEZU KRISTU. Muri ayo matwara, amasakaramentu yose duhabwa kuva kuri Batisimu, atugirira akamaro.
3. Kutizwa
Abantu batari bake ku isi, bahururira amasakaramentu kandi umutima wabo ari mubisi rwose udashaka kwakira ya nyigisho ibahamagarira kwisubiraho. Birababaje kubona ukuntu abantu batari bake bihaye gufata amasakaramentu nk’ikintu cy’ibirori bisanzwe by’inyuma. Gutegura batisimu y’umwana wabo, bene abo, usanga ari ugutegura gusa kunywa no kurya neza no kwambara neza. Ibyo nta kamaro iyo bidaherekejwe n’umutima ushakashaka Umukiro wa YEZU KRISTU. Iyo badafite ukwemera kubinjiza mu RUKUNDO rushyitse, ibyo bakora byose ngo barasenga nta mbuto zigaragara byera. None se ko n’abana babo bitababuza gutana! None se ko urwo rubyiruko rwitabira amasakaramentu bitarubuza kwiyandarika! None se ko abo bitwa ngo bashinze ingo, ko badatinda kuzisenya! Dushimire abakene bakora ibishoboka byose bagahabwa amasakaramentu nta mwirato kandi bagatoza n’abana babo kumenya YEZU KRISTU.
Dusingize YEZU tubikuye ku mutima, tumusingirize abasaseridoti hirya no hino ku isi bihaye gahunda yo kwihugura no guhugura abo bashinzwe mu ngeri zinyuranye babarizwamo. Abo basaseridoti bakerebutse usanga bitabira ubwabo guhabwa Penetensiya no gukangurira abakristu amahugurwa atuma basobanukirwa n’inzira z’iby’ijuru. Ntibapfa gutanga amasakaramentu. Bihatira igihe n’imbura gihe kugera mu mfuruka z’amaparuwasi bashinzwe bagamije guhugura abayoboke bose. Tumushimire n’abalayiki bafite ingabire yo gukunda YEZU no kwigisha abana babo kuva bakiri ku ibere inzira ya YEZU KRISTU WATSINZE URUPFU AKAZUKA.
4. Dusoze
Dusoze dusabirana kwitegura neza amaza ya Nyagasani YEZU twihatira kwisubiraho no guhabwa neza Amasakaramentu. Duhore dushimira Imana Data Umubyeyi wacu kuko atubabarira ibicumuro byacu igihe cyose tumutakambiye. Dusabire abari kure y’ukwemera bahinduke bagarukire YEZU KRISTU. Dusabire cyane cyane abasaseridoti kwivugurura no kwamamaza Inkuru Nziza ya YEZU KRISTU bashize amanga.
YEZU KRISTU AKUZWE MU MITIMA YACU
UMUBYEYI BIKIRA MARIYA ADUHAKIRWE.


text:
Sisitemu yo Kugenzura
Ibisobanuro birambuye
Ibiranga ibicuruzwa
Itangazamakuru ryerekana ni igice cyingenzi cyibikoresho byo gusuzuma.Iyo ecran ya ecran iranyeganyega, binyuze mumiterere itandukanye nubunini bwa geometrike kandi munsi yibikorwa byimbaraga zo hanze, ibikoresho fatizo bizatandukana kandi bigere kumigambi yo gutanga amanota.Ubwoko bwose bwimiterere yibintu, imiterere itandukanye nibikoresho byo kwerekana akanama cyangwa impagarara hamwe nibintu bitandukanye byimashini isuzuma bigira uruhare runini mubushobozi bwa ecran, imikorere, igipimo cyimikorere nubuzima.Ibikoresho bitandukanye, ahantu hatandukanye, bigomba guhitamo ibicuruzwa bitandukanye byerekana ibitangazamakuru kugirango bigerweho neza.
Ukurikije ibikoresho bitandukanye, ibisabwa nibihe, itangazamakuru ryerekana rishobora gutandukana nurukurikirane
1.Urukurikirane rw'imikorere
2. Urukurikirane rw'intambara
3.Icyiciro cya paneli
Ihuza hamwe nibikoresho muri rusange bigabanijwemo: guhuza mosaic, guhuza bolt, guhuza igitutu, guhuza ibyuma bifata nibindi.
Ubucukuzi bw'amabuye y'agaciro
1.Gusya amabuye
2.Gutegura ibirundo
3.Icyiciro cyo hejuru cya ferrous
4.Mill isohora ecran
5.Imirongo yuzuye itangazamakuru
6. Kugenzura kugenzura - gukuraho neza
Sisitemu ya reberi idasanzwe muburyo bwo gushushanya, hiyongereyeho no gukoresha uburyo bwo kwangirika bwa reberi irinda kwambara (iyi nzira irinda uburyo bwa gakondo bwo gukubita mugihe cyo kwangiza ibicuruzwa), ibicuruzwa ntabwo bifite ububobere buke gusa, ariko kandi ifite gufungura kimwe.Umwanya w'urubavu ntuzigera umeneka.Ugereranije na wire ya ecran, ifite hepfo yo gufungura ahantu hakeye.Ibikoresho byo kugenzura bya reberi bikozwe nibikoresho byihanganira kwambara, nibyiza nkibice byuzuye kumasanduku manini ya ecran cyangwa nkigice cyingaruka.Izi ecran ziraboneka murwego rwa kare cyangwa rwerekanwe kugirango ruhuze ubwoko bwose bwibisabwa.Ibyiza bya materi ya reberi ni maremare maremare kandi bigabanya urusaku.Ibikoresho bya reberi byerekana neza uburyo bworoshye bwo kugenzura neza.Gukoresha reberi bizagabanya urusaku, bigabanye guhagarika kandi bitange ubushobozi budasanzwe bwo kwambara.Imashini ya reberi yerekana imashini ikozwe hifashishijwe ibice 2 byubwiza buhebuje bwo kwambara reberi hamwe no gushimangira umugozi hagati yabyo.Ingano yihariye hamwe nakazi keza nabyo birahari bisabwe.
Ibikoresho bya reberi
Ibikoresho bya reberi
Ibikoresho byo gukora bya reberi yerekana ibicuruzwa
Ibiranga
1.Ubushobozi bwo gusuzuma neza
2.Nta gucomeka kuri ecran
3.Ubuzima bwa serivisi
4. Kurwanya amavuta
5. Kurwanya ruswa
6.Wambare


text:
Nizeyimana Kassim ukoresha Rugabisha muri muzika, yasoye indirimbo yise Hero mama, aho aba ataka ubutwari bw’ababyeyi b’abagore, kuri we ngo ni ingenzi cyane kandi atewe ishema n’ubutuma yatanze mu ndirimbo ye.
Ku bwa Rugabisha ngo yumva atangazwa cyane n’ubutwari bw’ababyeyi b’abagore ukuntu bagira ukwihangana no kuzuzanya umutuzo inshingano zabo za buri munsi, aha ni ho ahera avuga ko ari intwari n’ingenzi mu buzima bwa muntu nk’uko yabigarutseho mu kiganiro n’umunyamakuru wa NONAHA.com.
Uyu musore ubusanzwe ufata icyamamare Chris Brown ho icyitegererezo, akenshi ngo iyo ahimba indirimbo yibanda ku buzima abantu babamo buri munsi, yagize ati ’’Mu buzima bwa muzika yanjye nkunda kwibanda ku ndirimbo zivuga ku buzima bwa buri munsi tubamo, kuri ubu mfite indirimbo Hero Mama, aho mba ngaruka ku butwari bw’ababyeyi cyane cyane b’abagore, kuko usanga ari inkingi ya mwamba mu buzima bwa muntu, mu nshingano z’urudaca baba bafite zo kuturera kuva tukiri impinja kugeza ahari ubwana haje ubwanwa, mbese babigiramo uruhare rutagereranywa, kandi ndahamya ko ubu butuma kuri ba mama ntabwo ari njye gusa wabihamya ni benshi twabyumva kimwe, iyi ndirimbo izagenda ibibutsa rwa rukundo, kandi n’ababyeyi ndumva izabatera imbaraga’’
Rugabisha aririmba mu njyanya ya Afro HipHop, kandi ngo aje gukora umuziki by’umwuga.
Ku bijyanye n’imbogamizi, Rugabisha asanga zikiri nyinshi ku bahanzi cyane cyane bakizamuka nk’amikoro abafasha gukora ibihangano no kubimenyekanisha, gusa ngo n’ubwo bimeze gutyo ntibatuma impano zabo zizima kuko bakora uko bashoboye bagakora.
Ku butumwa aha ababyeyi bafite abana bafite impano zitandukanye, ariko bababera imbogamizi bafata gukora muzika nk’uburara ku bantu bakiri bato, yagize ati ’’Ababyeyi ntibakwiye gupfobya impano y’abana babo kuko iyo mpano ishobora kuba ari yo mahirwe ye yamufasha no kubaho mu buzima bw’ahazaza.’’
Ku bahanzi bagenzi be, Rugabisha avuga ko byaba byiza barushijeho gusenyera umugozi umwe, bafatanya kandi bigira ku bahanzi bo mu bindi bihugu byateye imbere muri muzika.